*Projekts*

2018. gada Noteikumi Nr.

Rīgā (prot. Nr.   .§)

**Eiropas Ekonomikas zonas finanšu instrumenta un Norvēģijas finanšu instrumenta 2014.–2021.gada perioda vadības noteikumi**

Izdoti saskaņā ar Eiropas Ekonomikas zonas

finanšu instrumenta un Norvēģijas finanšu instrumenta

2014.–2021. gada perioda vadības likuma

15. panta 1., 2., 3., 4., 5., 6., 7., 8., 9., 10. punktu

**I. Vispārīgais jautājums**

1. Noteikumi nosaka:

1.1. kārtību, kādā saskaņo un slēdz programmas līgumu un izdara grozījumus programmā;

1.2. projektu iesniegumu atlases un iepriekš noteikto projektu novērtēšanas kārtību, projektu iesniegumu atlases nolikuma saturu, iepriekš noteikto projektu novērtēšanas nolikuma saturu, projekta līguma saturu, tā slēgšanas un grozījumu izdarīšanas kārtību, līdzfinansējuma saņēmēja un projekta partnera sadarbības līguma saturu un saskaņošanas kārtību;

1.3. kārtību, kādā publisko informāciju par programmām, projektiem un iepriekš noteiktajiem projektiem un nodrošina finanšu instrumentu publicitātes un vizuālās identitātes prasību ievērošanu;

1.4. finanšu instrumentu tehniskās palīdzības un saskaņā ar Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda vadības likuma 1.panta 18.punktā minēto saprašanās memorandu izveidotā divpusējās sadarbības fonda ieviešanas kārtību;

1.5. kārtību, kādā valsts budžetā plāno līdzekļus finanšu instrumentu līdzfinansēto programmu, projektu un iepriekš noteikto projektu īstenošanai, veic maksājumus un sagatavo pārskatus;

1.6. gadījumus un kārtību, kādā vadošā iestāde uz laiku aptur programmā, programmas aktivitātē, projektā un iepriekš noteiktajā projektā veikto izdevumu iekļaušanu programmas starpposma finanšu pārskatā vai noslēguma pārskatā;

1.7. kārtību, kādā nodrošina finanšu instrumentu uzraudzību un kontroli;

1.8. kārtību, kādā ziņo par finanšu instrumentu vadībā konstatētajām neatbilstībām, kā arī noraksta, ietur vai atgūst neatbilstoši veiktos izdevumus un piemēro proporcionālo finanšu korekciju;

1.9. kārtību un apjomu, kādā programmas apsaimniekotājs, aģentūra un Iepirkumu uzraudzības birojs veic projekta un iepriekš noteiktā projekta iepirkuma dokumentācijas un iepirkuma norises pirmspārbaudi;

1.10. kārtību, kādā sniedz un pārbauda informāciju par pievienotās vērtības nodokļa piemērošanu programmās, projektos un iepriekš noteiktos projektos un pieņem lēmumu par pievienotās vērtības nodokļa iekļaušanu attiecināmajās izmaksās.

**II. Programmas līguma saskaņošana un noslēgšana**

11

2. Pēc programmas līguma projekta saņemšanas no Eiropas Ekonomikas zonas finanšu instrumenta komitejas vai Norvēģijas Ārlietu ministrijas (turpmāk – donorvalstu iestādes) vadošā iestāde sadarbībā ar programmas apsaimniekotāju to izskata un saskaņo ar donorvalstu iestādēm. Vadošā iestāde nodrošina programmas līguma noslēgšanu ar donorvalstu iestādēm. Par programmas līguma īstenošanu ir atbildīga vadošā iestāde un attiecīgās programmas apsaimniekotājs:

2.1. Latvijas Investīciju attīstības aģentūra par programmu "Uzņēmējdarbības attīstība, inovācijas un mazie un vidējie uzņēmumi";

2.2. Izglītības un zinātnes ministrija par programmu "Pētniecība un izglītība";

2.3. Tieslietu ministrija par programmu "Korekcijas dienesti";

2.4. Vides aizsardzības un reģionālās attīstības ministrija par programmu "Klimata pārmaiņu mazināšana, pielāgošanās tām un vide" un "Vietējā attīstība, nabadzības mazināšana un kultūras sadarbība";

2.5. Iekšlietu ministrija par programmu "Starptautiskā policijas sadarbība un noziedzības apkarošana".

3. Labklājības ministrija sniedz nozares viedokli par programmas "Sociālais dialogs – pienācīgs darbs" plānošanas un īstenošanas jautājumiem pēc vadošās iestādes vai donorvalstu pieprasījuma.

4. Kultūras ministrija veic programmas partnera funkcijas Eiropas Ekonomikas zonas finanšu instrumenta līdzfinansētajā programmā "Vietējā attīstība, nabadzības mazināšana un kultūras sadarbība".

5. Programmas apsaimniekotājs, programmas partnera funkcijas nosaka normatīvajā aktā par programmas ieviešanu.

6. Ja programmas apsaimniekotājs iesniedz vadošajā iestādē priekšlikumu programmas līguma grozījumiem, vadošā iestāde minēto priekšlikumu izvērtē un saskaņo ar programmas apsaimniekotāju vai noraida 15 darbdienu laikā pēc tā saņemšanas.

7. Pēc programmas līguma noslēgšanas vai donorvalstu iestādes saskaņojuma par programmas līguma grozījumu saskaņojuma saņemšanas vadošā iestāde piecu darbdienu laikā informē par to programmas apsaimniekotāju, aģentūru, sertifikācijas iestādi, revīzijas iestādi un Ekonomikas ministriju, ja programmas apsaimniekotājs ir Latvijas Investīciju un attīstības aģentūra.

**III. Projektu iesniegumu atklātais konkurss, iepriekš noteikto projektu novērtēšana, projekta līguma saturs un tā slēgšanas kārtība**

8. Programmas apsaimniekotājs vai aģentūra izstrādā un apstiprina projektu iesniegumu atklātā konkursa (turpmāk – atklātais konkurss) vai iepriekš noteikto projektu novērtēšanas nolikumu (turpmāk – atlases nolikums). Tajā iekļauj vismaz šādu informāciju:

8.1. programmas nosaukums;

8.2. programmas apsaimniekotāja vai aģentūras kontaktinformācija;

8.3. projektu iesniegumu atlases kārta (ja attiecināms);

8.4. projektu iesniegumu atlases īstenošanas veids atbilstoši normatīvajam aktam par programmas ieviešanu;

8.5. projektu iesniegumu atklātajam konkursam vai iepriekš noteiktajiem projektiem pieejamais finanšu instrumentu finansējums, maksimālā atbalsta intensitāte un nepieciešamais līdzfinansējums atbilstoši normatīvajam aktam par programmas ieviešanu;

8.6. norāde uz normatīvajā aktā par programmas ieviešanu ietvertajām prasībām projekta iesniedzējam un projekta partnerim, ja paredzēta iespēja to pieaicināt, atklāta konkursa projektu iesniegumu vērtēšanas kritērijiem (ja attiecināms), atbalstāmajām darbībām un attiecināmajām izmaksām;

8.7. prasība, ka projekta iesniegumā projekta iesniedzējs norāda visus konsultantus, kuri ir bijuši iesaistīti projekta iesnieguma sagatavošanā;

8.8. projekta iesnieguma iesniegšanas sākuma un beigu termiņš (atklātā konkursā projekta iesnieguma iesniegšanas periods ir vismaz divi mēneši);

8.9. projekta iesnieguma noformēšanas un iesniegšanas kārtība;

8.10. projekta iesnieguma veidlapa;

8.11. norāde uz projekta iesnieguma veidlapas aizpildīšanas metodiku;

8.12. papildus iesniedzamo dokumentu saraksts;

8.13. iepriekš noteiktā projekta iesnieguma novērtēšanas kritēriji (ja attiecināms);

8.14. projektu iesniegumu vērtēšanas kārtība;

8.15. nosacījumi, kurus var ietvert lēmumā par projekta iesnieguma apstiprināšanu ar nosacījumu vai atzinumā par iepriekš noteiktā projekta novērtējumu ar nosacījumiem;

8.16. lēmuma pieņemšanas vai atzinuma sagatavošanas un paziņošanas kārtība;

8.17. projekta līguma projekts;

8.18. norādes uz donorvalstu izstrādāto tiesisko regulējumu un vadlīnijām, kā arī citiem programmas apsaimniekotāja vai aģentūras izstrādātajiem dokumentiem, kas attiecas uz konkrēto projektu iesniegumu atlasi;

8.19. programmas apsaimniekotāja vai aģentūras kontaktinformācija jautājumu uzdošanai un termiņš atbilžu sniegšanai.

9. Programmas apsaimniekotājs vai aģentūra projektu iesniegumu atlasi vai iepriekš noteikto projektu novērtēšanu izsludina šādā kārtībā:

9.1. ja atlase ir atklāta, programmas apsaimniekotājs vai aģentūra oficiālajā izdevumā "Latvijas Vēstnesis" iesniedz paziņojumu par šīs atlases izsludināšanu un ne vēlāk kā atlases izsludināšanas dienā programmas vienotajā finanšu instrumentu tīmekļa vietnē ([www.eeagrants.lv](http://www.eeagrants.lv) ; [www.norwaygrants.lv](http://www.norwaygrants.lv) ) ievieto atlases nolikumu;

9.2. ja novērtēšanā ir paredzēti iepriekš noteiktie projekti, programmas apsaimniekotājs vai aģentūra normatīvajā aktā par programmas ieviešanu noteiktajiem projektu iesniedzējiem nosūta uzaicinājumu iesniegt iepriekš noteiktā projekta iesniegumu un uzaicinājuma nosūtīšanas dienā vienotajā finanšu instrumentu tīmekļa vietnē (www.eeagrants.lv; www.norwaygrants.lv) ievieto atlases nolikumu.

10. Atlases nolikumam pievienoto projekta līguma projektu var precizēt atbilstoši projekta specifikai attiecīgi projekta līguma slēgšanas procesā.

11. Projekta iesniedzējs detalizētajā projekta budžetā var plānot līdz pieciem procentiem no projekta kopējā budžeta izdevumiem neparedzētiem gadījumiem.

12. Ja projektu paredzēts īstenot partnerībā, līdzfinansējuma saņēmējs 10 darbdienu laikā no brīža, kad stājies spēkā lēmums par projekta iesnieguma apstiprināšanu vai atzinums par lēmumā ietverto nosacījumu izpildi vai atzinums par iepriekš noteiktā projekta pozitīvu novērtējumu vai atzinums par tajā ietverto nosacījumu izpildi, iesniedz programmas apsaimniekotājam vai aģentūrai partnerības līguma projektu vai nodomu vēstuli. Programmas apsaimniekotājs vai aģentūra pārbauda, vai partnerības līguma projektā ir iekļauta vismaz šāda informācija:

12.1. pušu pienākumi, tiesības;

12.2. savstarpējo norēķinu kārtība, tai skaitā izdevumi, kuri projekta partnerim tiks atmaksāti no projekta budžeta;

12.3. netiešo izmaksu aprēķina metode un to maksimālais apmērs;

12.4. valūtas maiņas nosacījumi un atlīdzināšana;

12.5. projekta partneru darbības auditu un pārbaužu nosacījumi;

12.6. detalizēts budžets;

12.7. strīdu risināšanas kārtība.

13. Programmas apsaimniekotājs vai aģentūra un līdzfinansējuma saņēmējs projekta līgumu noslēdz 30 darbdienu laikā no brīža, kad stājies spēkā lēmums par projekta iesnieguma apstiprināšanu vai atzinums par lēmumā ietverto nosacījumu izpildi.

14. Pēc līdzfinansējuma saņēmēja pamatota lūguma vai citu objektīvu apstākļu dēļ programmas apsaimniekotājs vai aģentūra var pagarināt šo noteikumu 13. punktā minēto projekta līguma noslēgšanas termiņu, kas kopumā no brīža, kad stājies spēkā lēmums par projekta iesnieguma apstiprināšanu vai atzinums par lēmumā ietverto nosacījumu izpildi nepārsniedz 60 darbdienas. Ja līdzfinansējuma saņēmējs projekta līgumu nenoslēdz noteiktajā termiņā, pēc minētā termiņa projekta līguma slēgšana nav pieļaujama.

15. Pēc lēmuma pieņemšanas par projekta iesnieguma apstiprināšanu vai atzinuma sniegšanas par nosacījumu izpildi vai iepriekš noteiktā projekta pozitīva novērtējuma vai atzinuma par tajā ietverto nosacījumu izpildi sniegšanas, bet pirms projekta vai iepriekš noteiktā projekta (turpmāk abi kopā – projekts) līguma noslēgšanas, finansējuma saņēmējs vai programmas apsaimniekotājs, vai aģentūra var precizēt projekta iesniegumā norādīto informāciju, ja tā nav aktuāla, pēc būtības nemainot projekta iesniegumu. Precizējumus izdara, nepārsniedzot šo noteikumu 13. un 14. punktā minēto termiņu.

16. Programmas apsaimniekotājs vai aģentūra projekta līgumā iekļauj vismaz šādu informāciju:

16.1. norādi uz programmas līgumu un Eiropas Ekonomikas zonas finanšu instrumenta komitejas 2016. gada 22. septembrī apstiprinātajiem noteikumiem par Eiropas Ekonomikas zonas finanšu instrumenta ieviešanu 2014. – 2021. gadā vai Norvēģijas Ārlietu ministrijas 2016. gada 22. septembrī apstiprinātajiem noteikumiem par Norvēģijas finanšu instrumenta ieviešanu 2014. – 2021. gadā;

16.2. projekta nosaukumu un projekta līguma priekšmetu;

16.3. programmas apsaimniekotāja vai aģentūras, un līdzfinansējuma saņēmēja rekvizītus;

16.4. projekta kopējo finansējuma summu, nodalot projektam apstiprināto maksimālo finanšu instrumenta un valsts budžeta līdzfinansējuma (turpmāk abi kopā – programmas līdzfinansējums) summu (*euro*) un likmi, kā arī līdzfinansējuma saņēmēja nacionālā līdzfinansējuma summu (*euro*) un likmi;

16.5. programmas apsaimniekotāja vai aģentūras un līdzfinansējuma saņēmēja tiesības un pienākumus;

16.6. projekta līgumā noteikto darbību izpildes termiņus;

16.7. attiecināmās izmaksas, izmaksu attiecināmības nosacījumus, prasības izdevumu attiecināmības pārbaudei, kā arī laikposmu, kurā projekta ietvaros veiktos izdevumusvar uzskatīt par attiecināmiem;

16.8. netiešo izmaksu aprēķināšanas metodi un šo izmaksu maksimālo summu (attiecināms, ja to paredz programma);

16.9. projektu pārskatu, tai skaitā maksājuma pieprasījumu (turpmāk – projekta pārskats), sagatavošanas un iesniegšanas kārtību;

16.10. avansa izlietošanas termiņu, kas nav ilgāks par 12 mēnešiem no avansa izmaksāšanas dienas, kārtību, kādā līdzfinansējuma saņēmējs sniedz pārskatu par izlietoto avansu, un nosacījumus noteiktā termiņā neizlietotā avansa atgūšanai;

16.11. programmas līdzfinansējuma izmaksas kārtību, ja līdzfinansējuma saņēmējs ir privātpersona;

16.12. projekta finanšu kontroles, audita un citu pārbaužu veikšanas kārtību, kā arī norādi, ka līdzfinansējuma saņēmējam un projekta partnerim ir pienākums programmas apsaimniekotāja vai aģentūras noteiktajā termiņā sniegt nepieciešamo informāciju, tai skaitā izvērtēšanai nepieciešamo informāciju;

16.13. projekta publicitātes prasības, ieskaitot finanšu instrumentu logo izmantošanu;

16.14. nosacījumu, ka līdzfinansējuma saņēmējam, slēdzot piegādes, pakalpojumu vai būvdarbu līgumu, ir pienākums ievērot labas saimnieciskas prakses, caurskatāmības un godīgas konkurences principu, kā arī nodrošināt lietderīgu piešķirtā finansējuma izlietojumu;

16.15. nosacījumus iepirkuma veikšanai, ja paredzamā līgumcena nesasniedz iepirkumu pasūtītāja finansētajam projektam noteikto līgumcenas robežu vai neatbilst normatīvajiem aktiem par publisko iepirkumu līgumcenu robežām, lai nodrošinātu šo noteikumu 16.14. apakšpunktā minēto principu ievērošanu;

16.16. nosacījumus, kuru izpildi projekta īstenošanā un pēc tā pabeigšanas līdzfinansējuma saņēmējam jānodrošina (ja attiecināms);

16.17. šo noteikumu 19. punktā minēto paziņojumu iesniegšanas kārtību;

16.18. ar projekta īstenošanu saistīto dokumentu uzglabāšanas termiņu;

16.19. piešķirto finanšu līdzekļu izmaksas apturēšanas, izmaksas turpināšanas, apmēra samazināšanas un atgūšanas noteikumus;

16.20. projekta līguma darbības laiku, kā arī projekta un projekta līguma grozīšanas un izbeigšanas kārtību;

16.21. strīdu risināšanas kārtību;

16.22. norādi uz partnerību līgumiem vai, ja nepieciešams, nodomu vēstulēm;

16.23. noteikumus par intelektuālā īpašuma tiesībām (attiecināms, ja programmā paredzētas ar pētniecību saistītas aktivitātes);

16.24. saistību tiesību pastiprinājumus (līgumsoda apmēru un aprēķināšanas kārtību) un sankcijas (attiecināms, ja līdzfinansējuma saņēmējs ir privātpersona);

16.25. kārtību, kādā līdzfinansējuma saņēmējs un projekta partneris saskaņo projekta grozījumus, ja projektu īsteno partnerībā un projekta grozījumi skar projekta partnera saistības;

16.26. kārtību, kādā līdzfinansējuma saņēmējs iesniedz avansa pieprasījumu, projekta pārskatu un tajā iekļauto izdevumu pamatojošos dokumentus un programmas apsaimniekotājs vai aģentūra veic maksājumus līdzfinansējuma saņēmējam, kas nav valsts budžeta iestāde vai plānošanas reģions, kā arī nosacījumus līdzfinansējuma saņēmēja projekta pārskatā iekļauto attiecināmo izdevumu summas apstiprināšanai.

17.Projektu kopā ar detalizēto projekta budžetu pievieno kā projekta līguma pielikumu, un tas kļūst par projekta līguma neatņemamu sastāvdaļu.

**IV. Projekta līguma grozījumu izdarīšana**

18. Ja pēc projekta līguma noslēgšanas tajā ir nepieciešami grozījumi, programmas apsaimniekotājs, aģentūra vai līdzfinansējuma saņēmējs ierosina projekta līguma grozījumus. Programmas apsaimniekotājs vai aģentūra, ar kuru noslēgts projekta līgums, lemj par grozījumu veikšanu projektā un minētos grozījums veic šajā nodaļā noteiktajā kārtībā, ja vien normatīvajā aktā par programmas ieviešanu netiek paredzēta cita kārtība.

19. Ja pēc projekta līguma noslēgšanas mainījušies līdzfinansējuma saņēmēja vai projekta partnera pamatdati (kontaktinformācija, juridiskā adrese un nosaukums), programmas apsaimniekotājs vai aģentūra pēc attiecīga paziņojuma saņemšanas pieņem to zināšanai un iestrādā projekta līguma saturā ar nākamajiem projekta līguma grozījumiem.

20. Ja ir nepieciešami projekta līguma grozījumi (tai skaitā projekta īstenošanas termiņa pagarināšana), grozījumus izdara šādā kārtībā:

20.1. līdzfinansējuma saņēmējs iesniedz grozījumu priekšlikumu programmas apsaimniekotājam vai aģentūrai;

20.2. programmas apsaimniekotājs vai aģentūra 20 darbdienu laikā pēc grozījumu priekšlikuma saņemšanas izvērtē iesniegto grozījumu lietderību, pamatotību un nepieciešamību projekta sākotnējā mērķa sasniegšanai un izdara atbilstošus projekta līguma grozījumus vai noraida grozījumu priekšlikumu, informējot par to līdzfinansējuma saņēmēju;

20.3. ja programmas apsaimniekotājs vai aģentūra noraida grozījumu priekšlikumu, tā norāda atteikuma pamatojumu, vai, ja nepieciešams, informāciju par veicamajiem precizējumiem grozījumu priekšlikumā un tā atkārtotas iesniegšanas kārtību;

20.4. ja saskaņā ar šo noteikumu 20.3. apakšpunktu veicami grozījumu priekšlikuma precizējumi, grozījumu izvērtēšanas termiņu pagarina par precizējumu iesniegšanai un izskatīšanai nepieciešamo laiku, kas nepārsniedz 20 darbdienas no grozījumu precizējumu iesniegšanas brīža.

21. Ja ir samazinājušās projektā paredzēto darbību izmaksas, līdzfinansējuma saņēmējs grozījumu priekšlikumā var paredzēt projektā veikt papildu darbības projekta mērķa sasniegšanai vai ietaupījumu novirzīt citu projektā paredzēto darbību finansēšanai.

**V. Finanšu instrumentu tehniskās palīdzības un divpusējās sadarbības fonda ieviešana**

22. Vadošā iestāde nodrošina finanšu instrumentu tehniskās palīdzības (turpmāk – tehniskā palīdzība) līguma un divpusējās sadarbības fonda līguma saskaņošanu un parakstīšanu ar donorvalstīm.

23. Ja tehniskās palīdzības līgumā vai divpusējās sadarbības fonda līgumā nepieciešams izdarīt grozījumus, vadošā iestāde iesniedz grozījumu pieprasījumu donorvalstīm saskaņošanai.

24. Pēc tehniskā palīdzības līguma un divpusējās sadarbības fonda līguma noslēgšanas vai donorvalstu iestādessaskaņojuma par līguma grozījumu saņemšanas vadošā iestāde piecu darbdienu laikā informē par to sertifikācijas iestādi un revīzijas iestādi.

25. Aktivitātes var īstenot un izdevumus var veikt:

25.1. tehniskās palīdzības ieviešanā – līdz 2025. gada 31. augustam;

25.2. divpusējās sadarbības fonda ieviešanā – līdz 2025. gada 30. aprīlim.

26. Tehniskās palīdzības finansējumu var saņemt finanšu instrumentu vadībā iesaistītās institūcijas (ja tās nav programmas apsaimniekotāji, aģentūras vai programmas partneris), Iepirkumu uzraudzības birojs, kā arī citas institūcijas, ja donorvalstis ierosina šo institūciju izdevumus saistībā ar finanšu instrumentu ieviešanu segt no tehniskās palīdzības finansējuma.

27. Divpusējās sadarbības fonda finansējumu var saņemt:

27.1. programmu apsaimniekotāji, aģentūras, kā arī šo noteikumu 4. punktā noteiktais programmas partneris;

27.2. citas institūcijas un privāto tiesību juridiskas personas atbilstoši Divpusējās sadarbības fonda komitejas lēmumam.

28. Divpusējās sadarbības fonda finansējumu nepiešķir iniciatīvam par kurām iesniedz priekšlikumus atbilstoši šo noteikumu 32.2. apakšpunktam un kuras var kvalificēt kā iniciatīvas, kurās tiek piešķirts komercdarbības atbalsts atbilstoši Komercdarbības atbalsta kontroles likumam.

29. No divpusējās sadarbības fonda ir attiecināmas šādas Latvijas Republikas un donorvalstu divpusējās sadarbības veicināšanai paredzētās izmaksas:

29.1. pasākumu izmaksas potenciālo donorvalstu projektu partneru piesaistīšanai;

29.2. konferenču, semināru, kursu, izstāžu, kampaņu, komandējumu, mācību semināru un sanāksmju organizēšanas izmaksas;

29.3. datu vākšanas, ziņojumu, pētījumu un publikāciju sagatavošanas un publicēšanas izmaksas;

29.4. ārējo konsultantu un iesaistīto ekspertu pakalpojumu izmaksas;

29.5. zvērināta revidenta vai zvērinātu revidentu komercsabiedrības vai attiecīgās institūcijas iekšējā audita struktūrvienības izmaksas;

29.6. citas izmaksas, kas saskaņotas Divpusējās sadarbības fonda komitejā.

30. Divpusējās sadarbības fonda iniciatīvu īstenotāju un to partneru ekspertiem atlīdzību nosaka atbilstoši vidējām atlīdzības izmaksām attiecīgajā nozarē un valstī kopumā.

31. Ārlietu ministrija definē Latvijas Republikas prioritātes divpusējās sadarbības fonda stratēģiskām iniciatīvām un iesniedz tās saskaņošanai Divpusējās sadarbības fonda komitejā.

32. Divpusējās sadarbības fonda iniciatīvas Divpusējās sadarbības fonda komitejā apstiprināšanai iesniedz:

32.1. programmas apsaimniekotājs par programmas jomas iniciatīvām;

32.2. Divpusējās sadarbības fonda komitejas dalībnieks par stratēģiskām iniciatīvām.

33. Divpusējās sadarbības fonda iniciatīvas sagatavošanai izmanto vadošās iestādes noteiktās veidlapas.

34. Vadošā iestāde nodrošina Divpusējās sadarbības fonda komitejas sekretariāta funkciju izpildi.

35. Lai nodrošinātu divpusējās sadarbības fonda iniciatīvas efektīvu, pārskatāmu un pareizas finanšu pārvaldības principiem atbilstošu publisku apspriešanu un viedokļa sagatavošanu par tiem, pirms to iekļaušanas divpusējās sadarbības fonda darba plānā un izskatīšanas Divpusējās sadarbības fonda komitejā, Finanšu ministrija izveido divpusējās sadarbības fonda konsultatīvo darba grupu (turpmāk – konsultatīvā darba grupa). Konsultatīvā darba grupa darbojas saskaņā ar vadošās iestādes izstrādātu nolikumu.

36. Vadošā iestāde konsultatīvajā darba grupā izskatītās divpusējās sadarbības fonda iniciatīvas pirms to iesniegšanas Divpusējās sadarbības fonda komitejā iesniedz izskatīšanai Ministru kabinetā.

37. Vadošā iestāde informē programmas apsaimniekotāju vai stratēģiskās iniciatīvas īstenotāju par Divpusējā sadarbības fonda komitejā izskatītajām divpusējās sadarbības fonda iniciatīvām un saistībā ar tām pieņemtajiem lēmumiem piecu darbdienu laikā pēc Divpusējās sadarbības fonda komitejas sēdes.

38. Pēc šo noteikumu 37. punktā minētā lēmuma par divpusējā sadarbības fonda iniciatīvu saņemšanas vienošanos, kurā nosaka vismaz pienākumus un tiesības, finansējuma piešķiršanas, pārskatu iesniegšanas, avansa maksājumu un norēķinu kārtību, slēdz:

38.1. Finanšu ministrija un stratēģiskās iniciatīvas īstenotājs;

38.2. programmas apsaimniekotājs vai aģentūra un programmas jomas iniciatīvas īstenotājs, ja programmas apsaimniekotājs vai aģentūra nav programmas jomas iniciatīvas īstenotājs.

39. Programmas apsaimniekotājs vai aģentūra, ja tā ir divpusējās sadarbības fonda programmas jomas iniciatīvas īstenotājs:

39.1. nodrošina, ka zvērināts revidents vai zvērinātu revidentu komercsabiedrība, vai ministrijas vai aģentūras iekšējā audita struktūrvienība veic pārbaudi un sagatavo pārbaudes ziņojumu par veikto izdevumu atbilstību Latvijas Republikas normatīvajiem aktiem, nosacījumiem, kas izriet no saprašanās memorandiem un tajos noteiktā tiesiskā regulējuma, kā arī divpusējās sadarbības fonda līguma nosacījumiem, normatīvajiem aktiem publisko iepirkumu un grāmatvedības jomā un starptautiskajiem grāmatvedības standartiem, kā arī pārbauda, vai izdevumu uzskaite ir skaidri identificējuma un nodalīta. Izdevumu atbilstības pārbaudi zvērināts revidents vai zvērinātu revidentu komercsabiedrība veic, ievērojot zvērinātu revidentu profesionālo darbību reglamentējošo normatīvo aktu un Latvijas Republikā atzīto starptautisko revīzijas standartu Revīzijas pakalpojumu likumā izpratnē, prasības. Ministrijas vai aģentūras iekšējā audita struktūrvienība izdevumu pārbaudi veic, ievērojot Iekšējā audita profesionālās prakses starptautisko standartu prasības;

39.2. ir atbildīga par zvērināta revidenta vai zvērinātu revidentu komercsabiedrības izvēli, ja šo noteikumu 39.1. apakšpunktā minēto pārbaudi veic zvērināts revidents vai zvērinātu revidentu komercsabiedrība;

39.3. pārbaudes ziņojumu pievieno šo noteikumu 42. punktā minētajam pārskatam.

40. Divpusējās sadarbības fonda komitejā apstiprināto stratēģisko iniciatīvu īstenošanai Finanšu ministrija finansējumu plāno atbilstoši normatīvajos aktos noteiktajai kārtībai par budžeta plānošanu. Finanšu ministrijai ir tiesības veikt avansa maksājumu, ja to pieprasa stratēģiskās iniciatīvas īstenotājs un, ja tas ir noteikts šo noteikumu 38.1. apakšpunktā minētajā vienošanā.

41. Programmas apsaimniekotājs vai aģentūra veic izdevumus pamatojošo dokumentu pārbaudi, izņemot šo noteikumu 39.punktā noteiktās pārbaudes, par veiktajiem divpusējās sadarbības fonda izdevumiem programmas jomas iniciatīvās.

42. Programmas apsaimniekotājs vai aģentūra sagatavo un iesniedz Finanšu ministrijā pārskatu par divpusējās sadarbības fonda iniciatīvu īstenošanu un veiktajiem izdevumiem programmā atbilstoši vadošās iestādes noteiktai veidlapai kopā ar veikto maksājumu kopsavilkumu:

42.1. līdz kārtējā gada 31. martam – par pārskata periodu no 1. janvāra līdz 31. decembrim.

42.2. līdz 2025. gada 31. maijam – par pēdējo pārskata periodu.

43. Finanšu ministrija pārbauda šo noteikumu 42. punktā minēto pārskatu. Ja Finanšu ministrija secina, ka ir nepieciešama papildu informācija vai ir nepieciešams precizēt pārskatu, pārskata iesniedzējs nodrošina papildu informācijas vai precizētā pārskata iesniegšanu piecu darbdienu laikā. Pēc pārskata iesniedzēja pamatota lūguma vai citu objektīvu apstākļu dēļ Finanšu ministrija var pagarināt papildu informācijas vai precizētā pārskata iesniegšanas termiņu ne ilgāk kā līdz 10 darbdienām.

44. Finanšu ministrija apkopo atbilstoši šo noteikumu 42. un 43. punktam saņemtos un pārbaudītos pārskatus un, pamatojoties uz minēto informāciju, sagatavo divpusējās sadarbības fonda starpposma finanšu pārskatu.

45. Finanšu ministrija sagatavo un iesniedz sertifikācijas iestādē:

45.1. līdz kārtējā gada 31. janvārim – divpusējās sadarbības fonda un tehniskās palīdzības starpposma finanšu pārskatu par pārskata periodu no iepriekšējā gada 1. jūlija līdz 31. decembrim;

45.2. līdz kārtējā gada 31. jūlijam – divpusējās sadarbības fonda un tehniskās palīdzības starpposma finanšu pārskatu par pārskata periodu no 1. janvāra līdz 30. jūnijam;

45.3. līdz 2025.gada 31. jūlijam – divpusējās sadarbības fonda – pēdējo starpposma finanšu pārskatu;

45.4. līdz 2025.gada 20.septembrim – tehniskās palīdzības noslēguma pārskatu, kurā iekļauj informāciju par tehniskās palīdzības pēdējā pārskata periodā veiktajiem izdevumiem.

46. Šo noteikumu 45. punktā minēto pārskatu sagatavošanā uz Finanšu ministriju *mutatis mutandis* attiecināma šo noteikumu 107.-110.punktā noteiktā kārtība.

47. Sertifikācijas iestāde starpposma finanšu pārskatu un noslēguma pārskata pārbaudes nodrošināšanai izlases veidā pārbauda:

47.1. Tehniskās palīdzības pārskatos iekļautos finanšu instrumentu vadībā iesaistīto institūciju (ja tās nav programmas apsaimniekotāji, vai aģentūras vai programmas partneris) un Iepirkumu uzraudzības biroja izdevumus;

47.2. Divpusējās sadarbības fonda starpposma finanšu pārskatos iekļautos vadošās iestādes izdevumus.

**VI. Finanšu instrumentu publicitātes un vizuālās identitātes prasību ievērošana un informācijas publiskošana par projektiem**

48. Vadošā iestāde:

48.1. izveido finanšu instrumentu komunikācijas vadības grupu, tajā iekļaujot vadošās iestādes, programmas apsaimniekotāja, aģentūras un programmas partnera nominētos pārstāvjus, apstiprina tās nolikumu un nodrošina sekretariāta funkcijas;

48.2. izplata informāciju plašsaziņas līdzekļos par finanšu instrumentu ieviešanu;

48.3. ievieto informāciju vienotajā finanšu instrumentu tīmekļa vietnē ([www.eeagrants.lv](http://www.eeagrants.lv); [www.norwaygrants.lv](http://www.norwaygrants.lv) ):

48.3.1. donorvalstu izstrādātos noteikumus, dokumentus, vadlīnijas, kā arī finanšu instrumentus regulējošos Latvijas Republikas normatīvos aktus;

48.3.2. apstiprināto programmas noslēguma pārskatu, tai skaitā īsu kopsavilkumu;

48.4. īsteno citus informatīvos un publicitātes pasākumus, kas izriet no saprašanās memorandiem un tajos noteiktā tiesiskā regulējuma;

48.5. līdz kārtējā gada 20. decembrim apstiprina programmas apsaimniekotāja vai aģentūras aktualizēto programmas komunikācijas plānu (ja to ir nepieciešams aktualizēt) un par to elektroniski informē attiecīgo institūciju;

48.6. sniedz metodiskus norādījumus programmas apsaimniekotājiem un aģentūrām par publicitātes pasākumu īstenošanu, kā arī nodrošina šo pasākumu koordināciju;

48.7. īsteno citus informatīvos un publicitātes pasākumus, kas izriet no saprašanās memorandiem un tajos noteiktā tiesiskā regulējuma.

49. Programmas apsaimniekotājs un aģentūra:

49.1. izstrādā programmas komunikācijas plānu un nodrošina tā īstenošanu;

49.2. līdz kārtējā gada 1. decembrim vadošajai iestādei elektroniski nosūta aktualizētu programmas komunikācijas plānu (ja to ir nepieciešams aktualizēt) uz elektroniskā pasta adresi: [grantspublicity@fm.gov.lv](mailto:grantspublicity@fm.gov.lv);

49.3. izplata informāciju, lai veicinātu sabiedrības izpratni par finanšu instrumentu ietekmi uz attiecīgās nozares attīstību kopumā;

49.4. nodrošina informatīvus un izglītojošus pasākumus projektu iesniegumu iesniedzējiem un līdzfinansējuma saņēmējiem, sniedz atbildes uz projektu iesniegumu iesniedzēju un līdzfinansējuma saņēmēju uzdotajiem jautājumiem;

49.5. ne vēlāk kā divas nedēļas pirms atklātā konkursa izsludināšanas par to elektroniski informē Finanšu instrumenta biroju un vadošo iestādi, nosūtot atklātā konkursa sludinājuma tekstu latviešu un angļu valodā;

49.6. ievieto vienotajā finanšu instrumentu tīmekļa vietnē ([www.eeagrants.lv](http://www.eeagrants.lv); [www.norwaygrants.lv](http://www.norwaygrants.lv)) latviešu un angļu valodā:

49.6.1. informāciju par jautājumu iesniegšanas iespējām elektroniskajā pastā vai pa faksu, atbildīgās amatpersonas kontaktinformāciju (citu projektu iesniegumu iesniedzējiem saistošu papildu informāciju drīkst ievietot tikai latviešu valodā);

49.6.2. projektu iesniegumu sagatavošanai un projektu īstenošanai nepieciešamo dokumentāciju (angļu valodā ievieto vismaz projektu iesniegumu atlases nolikumu un tam pievienotos dokumentus, atklātā konkursa projekta iesnieguma veidlapu un projekta līguma veidlapu);

49.6.3. apstiprināto projektu iesniegumu un noslēgto projektu līgumu sarakstu. Informāciju par apstiprinātajiem projektu iesniegumiem 10 darbdienu laikā pēc projektu iesniegumu apstiprināšanas un aktuālo informāciju par noslēgtajiem projektu līgumiem reizi ceturksnī līdz nākamā ceturkšņa 15. datumam, norādot:

49.6.3.1. finanšu instrumentu, no kura ir piešķirts līdzfinansējums;

49.6.3.2. programmas nosaukumu, no kuras ir piešķirts finansējums;

49.6.3.3. projekta nosaukumu un numuru;

49.6.3.4. projekta līguma datumu un numuru;

49.6.3.5. līdzfinansējuma saņēmēja nosaukumu;

49.6.3.6. līdzfinansējuma saņēmēja kontaktinformāciju;

49.6.3.7. projekta partnera nosaukumu;

49.6.3.8. projekta īstenošanas vietu un īstenošanas reģionu;

49.6.3.9. projekta īstenošanas laiku mēnešos;

49.6.3.10. projektam piešķirtā programmas līdzfinansējuma apmēru sadalījumā pa finansējuma avotiem, kā arī līdzfinansējuma saņēmēja nacionālo līdzfinansējumu;

49.6.3.11. kopsavilkumu par sadarbību ar donorvalstu projekta partneri (ja attiecināms);

49.6.4. citu informāciju, kas izriet no saprašanās memorandiem un tajos noteiktā tiesiskā regulējuma;

49.7. plāno un īsteno citus informatīvos un publicitātes pasākumus un reizi ceturksnī līdz 15. martam, 15. jūnijam, 15. septembrim un 15. decembrim nosūta informāciju par nākamajā ceturksnī plānotajiem informatīvajiem un publicitātes pasākumiem vadošajai iestādei uz elektroniskā pasta adresi: [grantspublicity@fm.gov.lv](mailto:grantspublicity@fm.gov.lv);

49.8. deleģē pārstāvi dalībai finanšu instrumentu komunikācijas vadības grupā.

49.9. īsteno citus informatīvos un publicitātes pasākumus, kas izriet no saprašanās memorandiem un tajos noteiktā tiesiskā regulējuma.

50. Programmas apsaimniekotājs vai aģentūra aktualizē šo noteikumu 49.6.3. apakšpunktā minēto informāciju reizi ceturksnī līdz nākamā ceturkšņa 15. datumam.

51. Finanšu instrumentu vadībā iesaistītās institūcijas finanšu instrumentu logo lietošanā ievēro Finanšu instrumenta biroja izstrādātajā komunikācijas un dizaina rokasgrāmatā noteiktos logo uzbūves nosacījumus un izmērus.

**VII. Projekta iepirkumu pirmspārbaude**

52. Līdzfinansējuma saņēmējs 10 darbdienu laikā pēc projekta līguma noslēgšanas iesniedz projekta iepirkumu plānu programmas apsaimniekotājam vai aģentūrai, ar kuru ir noslēgts projekta līgums (1. pielikums).

53. Projekta īstenošanas laikā līdzfinansējuma saņēmējs, ja nepieciešams, aktualizē projekta iepirkumu plānu un iesniedz izskatīšanai programmas apsaimniekotājam vai aģentūrai, ar kuru noslēgts projekta līgums.

54. Projekta iepirkumu plāna iesniegšanas pienākums programmas apsaimniekotājam vai aģentūrai neierobežo līdzfinansējuma saņēmēja tiesības uzsākt iepirkumu, ja attiecīgais iepirkums ir iekļauts projekta iepirkumu plānā vai atbilstoši šo noteikumu 53. punktam aktualizētajā projekta iepirkumu plānā.

55. Programmas apsaimniekotājs vai aģentūra izskata šo noteikumu 52. vai 53. punktā noteiktajā kārtībā iesniegto projekta iepirkumu plānu un:

55.1. 10 darbdienu laikā pēc tā saņemšanas pārbauda, vai:

55.1.1. projekta iepirkumu plāns ir aizpildīts saskaņā ar šo noteikumu 1. pielikumu;

55.1.2. līguma priekšmets atbilst līdzfinansējuma saņēmēja projektā plānotajām darbībām;

55.1.3. tajā iekļautā informācija neliecina par iespējamiem normatīvo aktu pārkāpumiem jomās, kas saistītas ar publisko iepirkumu vai iepirkuma procedūru un tās piemērošanas kārtību pasūtītāja finansētiem projektiem;

55.2. pēc šo noteikumu 55.1. apakšpunktā minētās pārbaudes, ja nepieciešams, lūdz līdzfinansējuma saņēmēju piecu darbdienu laikā pēc programmas apsaimniekotāja vai aģentūras viedokļa saņemšanas precizēt iepirkumu plānu un iesniegt to atkārtotai izskatīšanai. Ja programmas apsaimniekotājs vai aģentūra šo noteikumu 55.1. apakšpunktā minētajā termiņā nav lūgusi līdzfinansējuma saņēmēju precizēt iepirkumu plānu, uzskatāms, ka projekta iepirkumu plāns ir saskaņots.

56. Programmas apsaimniekotājs vai aģentūra piecu darbdienu laikā pēc līdzfinansējuma saņēmēja iesniegtā projekta iepirkumu plāna vai aktualizētā projekta iepirkumu plāna saskaņošanas iesniedz to Iepirkumu uzraudzības birojā, ja iepirkumi atbilst kādam no šādiem nosacījumiem:

56.1. iepirkumā paredzētā publiskā būvdarbu līguma summa pārsniedz 700 000 *euro*;

56.2. iepirkumā paredzētā publiskā piegādes vai pakalpojumu līguma summa pārsniedz 200 000 *euro*.

57. Iepirkumu uzraudzības birojs, pamatojoties uz šo noteikumu 56. punktā minēto informāciju, izstrādā pirmspārbaužu plānu un uz risku balstītas izlases veidā veic šo noteikumu 56. punktā minēto iepirkumu dokumentācijas pārbaudi vai iepirkumu norises pārbaudi (turpmāk – pirmspārbaudes) līdz iepirkuma līguma noslēgšanai.

58. Iepirkumu uzraudzības birojs informē programmas apsaimniekotāju vai aģentūru par Iepirkumu uzraudzības biroja plānotajām pirmspārbaudēm ne vēlāk kā piecas darbdienas pēc pirmspārbaužu plāna apstiprināšanas vai aktualizēšanas.

59. Programmas apsaimniekotājs vai aģentūra uz risku balstītas izlases veidā veic šo noteikumu 52. vai 53. punktā noteiktajā kārtībā iesniegtajos iepirkumu plānos norādīto iepirkumu pirmspārbaudes, izņemot šo noteikumu 58. punktā minētajā pirmspārbaužu plānā iekļautās iepirkumu pirmspārbaudes. Uz risku balstītu izlasi nosaka, pamatojoties uz projekta risku analīzi saskaņā ar šo noteikumu 172. punktā noteikto pirmspārbaužu veikšanas metodiku.

60. Iepirkumu uzraudzības birojs:

60.1. pārliecinās, ka programmas apsaimniekotājs vai aģentūra, veicot šo noteikumu 59. punktā minētās pārbaudes, piemēro pirmspārbaužu metodiku;

60.2. reizi ceturksnī organizē sanāksmi ar visiem programmu apsaimniekotājiem un aģentūru pārstāvjiem, lai apspriestu attiecīgajā ceturksnī konstatētās problēmas iepirkumu pirmspārbaužu veikšanā, vienotos par kopīgu pieeju konstatēto problēmu risināšanā, kā arī izvērtētu nepieciešamību aktualizēt pirmspārbaužu veikšanas metodiku;

60.3. ja nepieciešams vai saskaņā ar šo noteikumu 60.2. apakšpunktā minētajā sanāksmē panākto vienošanos, 10 darbdienu laikā aktualizē pirmspārbaužu metodiku un nosūta aktualizēto pirmspārbaužu metodiku programmu apsaimniekotājiem un aģentūrai saskaņošanai. Pēc tam, kad minētās institūcijas ir saskaņojušas aktualizēto pirmspārbaužu metodiku, Iepirkumu uzraudzības birojs to triju darbdienu laikā pēc saskaņošanas apstiprina un nosūta minētajām institūcijām.

61. Programmas apsaimniekotājs, aģentūra vai Iepirkumu uzraudzības birojs pēc iepirkuma pirmspārbaudes vai pēc pirmspārbaudes rezultātu noteikšanai nepieciešamo dokumentu vai informācijas saņemšanas 20 darbdienu laikā nosūta šo noteikumu 63. punktā minētajiem adresātiem vienu no šādiem atzinumiem:

61.1. pozitīvu atzinumu, ja projekta iepirkumā nav konstatēti pārkāpumi vai konstatētie pārkāpumi nav būtiski un nevar ietekmēt lēmumu par iepirkuma tiesību piešķiršanu;

61.2. atzinumu ar iebildumiem, ja projekta iepirkumā ir konstatēti pārkāpumi, bet tos ir iespējams novērst iepirkuma laikā;

61.3. negatīvu atzinumu, ja projekta iepirkumā ir konstatēti tādi pārkāpumi, kurus nav iespējams novērst uzsāktās iepirkuma laikā un kuri var ietekmēt lēmumu par iepirkuma tiesību piešķiršanu.

62. Ja nepieciešama iepirkuma dokumentācijas pirmspārbaude iepirkumam, kura piedāvājumu vai pieteikumu iesniegšanas termiņš atbilstoši normatīvajiem aktiem iepirkumu jomā ir 20 darbdienas vai īsāks, Iepirkumu uzraudzības birojs pirmspārbaužu metodikā nosaka īsāku šo noteikumu 61. punktā minētā atzinuma sniegšanas termiņu.

63. Iepirkumu uzraudzības birojs šo noteikumu 61. punktā minēto atzinumu par projekta iepirkumu nosūta programmas apsaimniekotājam vai aģentūrai un līdzfinansējuma saņēmējam. Programmas apsaimniekotājs vai aģentūra šo noteikumu 61. punktā minēto atzinumu par projekta iepirkumu nosūta līdzfinansējuma saņēmējam.

64. Līdzfinansējuma saņēmējs rakstiski informē šo noteikumu 61.punktā noteikto pirmspārbaudes veicēju:

64.1. par projekta iepirkumā konstatēto pārkāpumu novēršanu 20 darbdienu laikā pēc šo noteikumu 61.2.apakšpunktā noteiktā atzinuma saņemšanas.

64.2. par veiktajiem grozījumiem iepirkuma dokumentācijā projekta līgumā noteiktajā kārtībā, ja tie ir veikti pēc tam, kad sniegts šo noteikumu 61.1. vai 65.1.apakšpunktā noteiktais atzinums.

65. Programmas apsaimniekotājs, aģentūra vai Iepirkumu uzraudzības birojs, pārbauda, vai līdzfinansējuma saņēmējs ir novērsis atzinumā minētos pārkāpumus, un šo noteikumu 61. punktā minētajā termiņā sniedz vienu no šādiem atzinumiem:

65.1. pozitīvu atzinumu, ja līdzfinansējuma saņēmējs ir novērsis atzinumā minētos pārkāpumus;

65.2. negatīvu atzinumu, ja konstatē kaut vienu no šādiem nosacījumiem:

65.2.1. līdzfinansējuma saņēmējs atbilstoši šo noteikumu 64.1.apakšpunktā paredzētajām prasībām nav sniedzis programmas apsaimniekotājam, aģentūrai vai Iepirkumu uzraudzības birojam rakstisku informāciju par projekta iepirkumā konstatēto pārkāpumu novēršanu;

65.2.2. programmas apsaimniekotājs, aģentūra vai Iepirkumu uzraudzības birojs konstatē, ka projekta iepirkumā pārkāpumi nav novērsti.

66. Ja par projekta iepirkumu ir sniegts negatīvs atzinums, programmas apsaimniekotājs vai aģentūra var lemt, ka izdevumi, kuri saistīti ar attiecīgo iepirkumu, ir pilnīgi vai daļēji (atkarībā no pārkāpuma būtiskuma) neattiecināmi.

67. Iepirkumu uzraudzības birojs un programmas apsaimniekotājs vai aģentūra līdz kārtējā gada 20. jūlijam un 20. janvārim sniedz vadošajai iestādei, sertifikācijas iestādei un revīzijas iestādei pārskatu par iepriekšējā pusgadā veiktajām projekta iepirkuma pirmspārbaudēm (2. pielikums). Pēc vadošās iestādes, sertifikācijas iestādes un revīzijas iestādes pieprasījuma Iepirkumu uzraudzības birojs, programmas apsaimniekotājs vai aģentūra iesniedz šo noteikumu 61.3. un 65.2. apakšpunktā minētos atzinumus.

**VIII. Valsts budžeta līdzekļu plānošana un pieprasījumu sagatavošana**

68. Valsts budžeta līdzekļus programmai, projektam, tehniskās palīdzības un divpusējās sadarbības iniciatīvu īstenošanai plāno kā valsts budžeta dotāciju no vispārējiem ieņēmumiem atbilstoši programmas līgumā, projekta līgumā, tehniskās palīdzības līgumā, divpusējās sadarbības fonda līgumā un darba plānā apstiprinātajai finanšu instrumenta līdzfinansējuma un valsts budžeta finansējuma kopsummai (ja attiecināms).

69. Valsts budžeta līdzekļus plāno:

69.1. programmas līdzfinansējuma nodrošināšanai līdzfinansējuma saņēmējiem, kuri nav valsts budžeta iestāde vai plānošanas reģions;

69.2. projekta īstenošanai, ja līdzfinansējuma saņēmējs ir valsts budžeta iestāde vai plānošanas reģions;

69.3. programmas apsaimniekotājam, aģentūrai un programmas partnerim programmas administrēšanas izdevumiem;

69.4. tehniskās palīdzības ieviešanai;

69.5. divpusējās sadarbības iniciatīvu īstenošanai.

70. Ministrija sagatavo valsts budžeta līdzekļu pieprasījumu par attiecīgās ministrijas institucionālajā padotībā esošo līdzfinansējuma saņēmēju, programmas apsaimniekotāju, aģentūru vai divpusējās sadarbības fonda iniciatīvu īstenotāju saskaņā ar normatīvajiem aktiem par budžeta pieprasījumu izstrādāšanas un iesniegšanas pamatprincipiem un par apropriāciju izmaiņām. Vides aizsardzības un reģionālās attīstības ministrija sagatavo valsts budžeta līdzekļu pieprasījumu par plānošanas reģioniem. Ekonomikas ministrija un Kultūras ministrija sagatavo valsts budžeta līdzekļu pieprasījumu par programmas administrēšanas izdevumiem, kuru saskaņo ar programmas apsaimniekotāju. Ministrija valsts budžeta līdzekļu pieprasījumu sagatavošanai var pieprasīt informāciju no programmas apsaimniekotāja, aģentūras vai līdzfinansējuma saņēmēja.

**IX. Finanšu plūsmas nodrošināšana**

71. Sertifikācijas iestāde nodrošina no Finanšu instrumenta biroja saņemtā un izlietotā finanšu instrumentu līdzfinansējuma uzskaiti par katru finanšu instrumentu.

72. Valsts kase no Finanšu instrumenta biroja saņemto finanšu instrumentu līdzfinansējumu ieskaita valsts budžeta ieņēmumos.

73. Programmas apsaimniekotājs vai aģentūra līdz kārtējā gada 1. februārim, 1. aprīlim, 1. septembrim un 1. novembrim iesniedz saskaņošanai vadošajā iestādē atbilstoši Finanšu instrumenta biroja izstrādātajai veidlapai programmas un programmai piešķirtā divpusējā sadarbības fonda finansējuma finanšu instrumentu līdzekļu pieprasījumu prognozi attiecīgajā saimnieciskajā gadā un nākamajos saimnieciskajos gados pirms minētās prognozes iesniegšanas Valsts kasei. Programmas izdevumu prognozi nosūta uz elektroniskā pasta adresi [eeaprojects@fm.gov.lv](mailto:eeaprojects@fm.gov.lv) .

74. Programmas apsaimniekotājs vai aģentūra, kā arī Finanšu ministrija par tehnisko palīdzību un divpusējās sadarbības fondu, līdz kārtējā gada 10. februārim, 10. aprīlim, 10. septembrim un 10. novembrim iesniedz sertifikācijas iestādē saskaņā ar šo noteikumu 73. punktu ar vadošo iestādi saskaņoto un atbilstoši Finanšu instrumenta biroja izstrādātajai veidlapai sagatavoto programmas finanšu instrumentu līdzekļu pieprasījumu prognozi attiecīgajā saimnieciskajā gadā un nākamajos saimnieciskajos gados. Programmas izdevumu prognozi nosūta uz elektroniskā pasta adresi [ELD@kase.gov.lv](mailto:ELD@kase.gov.lv).

**X. Maksājumu veidi un projekta pārskata iesniegšana**

75. Programmas apsaimniekotājs vai aģentūra projekta līgumā var paredzēt šādus maksājumu veidus līdzfinansējuma saņēmējam, kas nav valsts budžeta iestāde vai plānošanas reģions:

75.1. avansa maksājums programmā norādītajā apmērā;

75.2. starpposma maksājums;

75.3. noslēguma maksājums.

76. Līdzfinansējuma saņēmēja (kas nav valsts budžeta iestāde vai plānošanas reģions) veiktos izdevumus atmaksā no programmas līdzfinansējuma, pamatojoties uz programmas apsaimniekotāja vai aģentūras sagatavoto maksājuma rīkojumu un apstiprinātu projekta pārskatu.

77. Projekta pārskatu sagatavo un līdzfinansējuma saņēmēja izdevumus atmaksā *euro*.

78. Ja līdzfinansējuma saņēmējs ir valsts budžeta iestāde:

78.1. tā, īstenojot programmā apstiprinātu projektu, maksājumus veic no līdzekļiem, kas projekta īstenošanai paredzēti tās ministrijas budžetā, kuras institucionālajā padotībā ir attiecīgā valsts budžeta iestāde;

78.2. tā projekta pārskatu un tajā iekļauto izdevumu pamatojošos dokumentus (kopijas) iesniedz programmas apsaimniekotājam vai aģentūrai projekta līgumā noteiktajos termiņos un kārtībā;

78.3. programmas apsaimniekotājs vai aģentūra izlases veidā, balstoties uz riska novērtējumu, pārbauda šo noteikumu 78.2. apakšpunktā minētos dokumentus un apstiprina projekta pārskatā iekļauto attiecināmo izdevumu summu, kas atbilst projekta līgumā noteiktajām prasībām;

78.4. programmas apsaimniekotājs vai aģentūra normatīvajos aktos par asignējumu piešķiršanas un izpildes kārtību noteiktajos gadījumos un kārtībā var pieņemt lēmumu par asignējuma apturēšanu vai atjaunošanu.

79. Ja līdzfinansējuma saņēmējs ir plānošanas reģions:

79.1. Vides aizsardzības un reģionālās attīstības ministrija atbilstoši projekta līgumā noteiktajai proporcijai ieskaita projekta īstenošanai paredzētos valsts budžeta līdzekļus plānošanas reģiona kontā Valsts kasē. Plānošanas reģions, īstenojot projektu, veic maksājumus no saņemtā valsts budžeta finansējuma, un, ja projekta līgumā paredzēts, no citiem plānošanas reģiona šim mērķim paredzētajiem līdzekļiem;

79.2. tas projekta pārskatu un tajā iekļauto izdevumu pamatojošos dokumentus (kopijas) iesniedz programmas apsaimniekotājam vai aģentūrai projekta līgumā noteiktajos termiņos un kārtībā;

79.3. programmas apsaimniekotājs vai aģentūra izlases veidā, balstoties uz riska novērtējumu, pārbauda šo noteikumu 79.2. apakšpunktā minētos dokumentus un apstiprina projekta pārskatā iekļauto attiecināmo izdevumu summu, kas atbilst projekta līgumā noteiktajām prasībām.

80. Ja līdzfinansējuma saņēmējs nav valsts budžeta iestāde vai plānošanas reģions, programmas apsaimniekotājs vai aģentūra, ja tas ir noteikts projekta līgumā, pārskaita līdzfinansējuma saņēmējam avansa maksājumu. Avansa maksājuma saņemšanai:

80.1. pašvaldība norāda kontu Valsts kasē;

80.2. cits līdzfinansējuma saņēmējs, izņemot fizisku personu, atver vienu no šādiem kontiem:

80.2.1. kontu Valsts kasē;

80.2.2. darījuma kontu Latvijas Republikā reģistrētā kredītiestādē;

80.2.3. kontu Latvijas Republikā reģistrētā kredītiestādē un iesniedz Eiropas Savienībā reģistrētas kredītiestādes garantiju par avansa summu;

80.3. līdzfinansējuma saņēmējs, kas ir fiziska persona, atver darījuma kontu Latvijas Republikā reģistrētā kredītiestādē.

81. Ja līdzfinansējuma saņēmējs nav valsts budžeta iestāde vai plānošanas reģions:

81.1. līdzfinansējuma saņēmējs, īstenojot projektu, veic maksājumus no saņemtā avansa maksājuma vai saviem līdzekļiem;

81.2. līdzfinansējuma saņēmējs iesniedz projekta pārskatus un tajos iekļauto izdevumu pamatojošos dokumentus programmas apsaimniekotājam vai aģentūrai projekta līgumā noteiktajos termiņos un kārtībā;

81.3. programmas apsaimniekotājs vai aģentūra izlases veidā, balstoties uz riska novērtējumu, pārbauda šo noteikumu 81.2. apakšpunktā minētos dokumentus un apstiprina projekta pārskatā iekļauto attiecināmo izdevumu summu, kas atbilst projekta līgumā noteiktajām prasībām;

81.4. programmas apsaimniekotājs vai aģentūra atmaksā attiecināmos izdevumus līdzfinansējuma saņēmējam atbilstoši apstiprinātajā projektā noteiktajai programmas līdzfinansējuma likmei vai sagatavo lēmumu par avansa maksājuma dzēšanu. Ja pašvaldība projekta īstenošanai izmanto valsts aizņēmumu, tā piecu darbdienu laikā pēc atmaksas saņemšanas atmaksā aizdevējam aizņēmumu saņemtās atmaksas apmērā, nepārsniedzot aizņēmuma apmēru programmas līdzfinansējuma daļai;

81.5. programmas apsaimniekotājs vai aģentūra, veicot avansa un starpposmu maksājumus, ievēro nosacījumu, ka to kopsumma nedrīkst pārsniegt 90 % no projektam piešķirtā programmas līdzfinansējuma.

82. Ja atbilstoši šo noteikumu 78.3., 79.3. vai 81.3. apakšpunktam apstiprinātā projekta pārskata attiecināmo izdevumu summa ir mazāka par līdzfinansējuma saņēmēja pieprasīto attiecināmo izdevumu summu, programmas apsaimniekotājs vai aģentūra sagatavo pamatojošo dokumentu (aprēķins, lēmums vai cits dokuments), kurā skaidro neapstiprināto izdevumu summu un izsniedz to līdzfinansējuma saņēmējam. Ja programmas apsaimniekotājs vai aģentūra ir apstiprinājusi mazāku projekta pārskata attiecināmo izdevumu summu, nekā pieprasījis līdzfinansējuma saņēmējs, jo tas ir veicis izdevumus, kas ir paredzēti projekta ietvaros kā attiecināmās izmaksas, bet nav attiecināmi finansēšanai no programmas finansējuma un neatbilst projekta līgumā noteiktajām prasībām, par minēto summu tiek samazināta kopējā projekta attiecināmo izmaksu summa. Programmas apsaimniekotājs vai aģentūra nodrošina minēto gadījumu uzskaiti.

83. Programmas apsaimniekotājs vai aģentūra pārbauda līdzfinansējuma saņēmēja iesniegto projekta pārskatu un tajā iekļauto izdevumu pamatojošos dokumentus, apstiprina attiecināmo izdevumu summu un veic maksājumu līdzfinansējuma saņēmējam atbilstoši projekta līguma nosacījumiem vai sagatavo lēmumu par avansa maksājuma dzēšanu 20 darbdienu laikā pēc projekta pārskata saņemšanas vai 60 darbdienu laikā pēc noslēguma pārskata saņemšanas.

84. Līdzfinansējuma saņēmējs šo noteikumu 83. punktā minētajai pārbaudei nepieciešamos izdevumus pamatojošos dokumentus sniedz piecu darbdienu laikā pēc programmas apsaimniekotāja vai aģentūras pieprasījuma saņemšanas vai citā termiņā, par ko atsevišķi vienojas.

85. Šo noteikumu 83. punktā minēto termiņu var pagarināt par precizējumu un pieprasītās papildu informācijas vai ekspertīžu un kompetento institūciju atzinumu izskatīšanai nepieciešamo laiku, bet ne ilgāk kā par 15 darbdienām pēc precizējumu, papildu informācijas vai atzinuma saņemšanas dienas.

86. Šo noteikumu [85. punktā](https://likumi.lv/ta/id/272535-eiropas-savienibas-strukturfondu-un-kohezijas-fonda-projektu-parbauzu-veiksanas-kartiba-2014-2020-gada-planosanas-perioda#p52) noteiktais termiņa ierobežojums neattiecas uz gadījumiem, kad maksājums ir apturēts. Par minēto rīcību un tās iemesliem programmas apsaimniekotājs vai aģentūra nekavējoties informē līdzfinansējuma saņēmēju un vadošo iestādi.

87. Pēc projekta noslēguma maksājuma pieprasījuma izskatīšanas programmas apsaimniekotājs vai aģentūra paziņo līdzfinansējuma saņēmējam par projekta attiecināmo izdevumu gala summu.

**XI. Avansa maksājuma izlietošanas kārtība**

88. Ja līdzfinansējuma saņēmējam ir piešķirts avanss projekta īstenošanai, programmas apsaimniekotājs vai aģentūra uzrauga avansa izlietošanu atbilstoši projekta līgumā noteiktajiem nosacījumiem.

89. Ja līdzfinansējuma saņēmējs konstatē, ka nevarēs izlietot avansa maksājumu projekta līgumā noteiktajā termiņā, tas informē programmas apsaimniekotāju vai aģentūru ne vēlāk kā 10 darbdienas pirms termiņa beigām.

90. Programmas apsaimniekotājs vai aģentūra izvērtē avansa maksājuma atmaksāšanas lietderību, ņemot vērā līdzfinansējuma saņēmēja plānotās projekta aktivitātes, piešķirtā avansa maksājuma neizmantošanas iemeslus, projekta riskus, starpposma maksājuma apmēru un nākamo avansa maksājuma termiņu, un var lemt par līdzfinansējuma saņēmēja neizmantotā avansa maksājuma atmaksāšanu.

91. Ja programmas apsaimniekotājs vai aģentūra pieņem lēmumu par līdzfinansējuma saņēmēja neizmantotā avansa maksājuma atmaksāšanu (lēmumā nosaka neizmantotā avansa maksājuma atmaksāšanas termiņu) vai līdzfinansējuma saņēmējs vēlas to labprātīgi atmaksāt, līdzfinansējuma saņēmējs atmaksā neizmantoto avansa maksājumu programmas apsaimniekotāja vai aģentūras norādītajā kontā. Ja avansa atmaksa ir saņemta par iepriekšējos saimnieciskajos gados izmaksāto avansu, programmas apsaimniekotājs rīkojas atbilstoši normatīvajos aktos par asignējumu piešķiršanas un izpildes kārtību noteiktajam.

**XII. Vadošās iestādes tiesības apturēt programmā, programmas aktivitātē vai projektā veikto izdevumu iekļaušanu programmas starpposma finanšu pārskatā vai noslēguma pārskatā**

92. Programmas apsaimniekotājs vai aģentūra, pamatojoties uz vadošās iestādes lēmumu, uz laiku līdz attiecīgo trūkumu novēršanai aptur programmā, programmas aktivitātē vai projektā veikto izdevumu iekļaušanu programmas starpposma finanšu pārskatā vai programmas noslēguma pārskatā. Sertifikācijas iestāde nodrošina vadošās iestādes lēmuma izpildes kontroli.

93. Vadošā iestāde var pieņemt noteikumu 92. punktā minēto lēmumu, ja pastāv vismaz viens no šādiem nosacījumiem:

93.1. revīzijas iestādes vai ārējā audita ziņojumā konstatēts, ka programmas apsaimniekotāja vai aģentūras vadības un kontroles sistēmā ir būtiski trūkumi;

93.2. ministrijas (kuras ietvaros izveidots programmas apsaimniekotājs vai aģentūra) iekšējā audita ziņojumā konstatēts, ka programmas apsaimniekotāja vai aģentūras iekšējās kontroles sistēmā ir būtiski trūkumi;

93.3. vadošās iestādes rīcībā ir cita objektīva un pamatota informācija par konkrētas programmas ieviešanas būtiskiem riskiem vai par to, ka pastāv iespēja, ka donorvalstis varētu vienpusēji atkāpties no programmas līguma atbilstoši tā noteikumiem.

94. Šo noteikumu 92. punktā minēto lēmumu vadošā iestāde triju darbdienu laikā pēc tā pieņemšanas nosūta sertifikācijas iestādei, kā arī informācijai attiecīgajam programmas apsaimniekotājam vai aģentūrai un programmas apsaimniekotājam, kura funkcionālā padotībā ir attiecīgā aģentūra, un revīzijas iestādei.

95. Programmas apsaimniekotājs vai aģentūra piecu darbdienu laikā pēc šo noteikumu 92. punktā minētā lēmuma saņemšanas sagatavo un nosūta vadošajai iestādei saskaņošanai konstatēto trūkumu novēršanas rīcības plāna (turpmāk – rīcības plāns) projektu. Rīcības plāna projektā programmas apsaimniekotājs vai aģentūra norāda veicamos pasākumus un laika grafiku to īstenošanai (rīcības plānā paredzēto pasākumu īstenošanas termiņš nepārsniedz trīs mēnešus).

96. Vadošā iestāde piecu darbdienu laikā pēc šo noteikumu 95. punktā minētā rīcības plāna projekta saņemšanas saskaņo to vai sagatavo komentārus par rīcības plāna projektu un rakstiski iesniedz tos programmas apsaimniekotājam vai aģentūrai un programmas apsaimniekotājam, kura funkcionālā padotībā ir attiecīgā aģentūra.

97. Kopējais rīcības plāna saskaņošanas termiņš nepārsniedz vienu mēnesi no rīcības plāna projekta saņemšanas vadošajā iestādē.

98. Programmas apsaimniekotājs vai aģentūra ir atbildīga par rīcības plānā iekļauto pasākumu īstenošanu atbilstoši rīcības plānā noteiktajam termiņam un kārtībai. Programmas apsaimniekotājs vai aģentūra piecu darbdienu laikā pēc plānā noteiktā termiņa iestāšanās rakstiski ziņo vadošajai iestādei par pasākumu īstenošanas progresu, kā arī aģentūra vienlaikus nosūta kopiju programmas apsaimniekotājam, kura funkcionālā padotībā tā ir. Pamatotos gadījumos var vienoties par rīcības plāna grozījumiem, tai skaitā termiņu pagarināšanu.

99. Vadošā iestāde 10 darbdienu laikā pēc šo noteikumu 98. punktā minētās informācijas saņemšanas pārbauda, vai attiecīgais pasākums īstenots atbilstoši rīcības plānam, un argumentēti informē programmas apsaimniekotāju vai aģentūru un programmas apsaimniekotāju, kura funkcionālā padotībā ir attiecīgā aģentūra, sertifikācijas iestādi un revīzijas iestādi par turpmāko rīcību vai šo noteikumu 100. punktā minēto lēmumu.

100. Ja vadošā iestāde ir guvusi pārliecību par rīcības plāna īstenošanu, risku mazināšanu vai novēršanu, tā pieņem lēmumu atsākt programmā, programmas aktivitātē vai projektā veikto izdevumu iekļaušanu programmas starpposma finanšu pārskatā vai programmas noslēguma pārskatā.

101. Ja programmas apsaimniekotājs vai aģentūra un vadošā iestāde šo noteikumu 97. punktā minētajā termiņā nespēj vienoties par rīcības plānu vai programmas apsaimniekotājs vai aģentūra nav īstenojusi pasākumus atbilstoši rīcības plānam, kā arī citu būtisku risku gadījumā vadošā iestāde par to informē Ministru kabinetu.

**XIII. Programmas gada pārskata, starpposma finanšu pārskata un noslēguma pārskata sagatavošana un apstiprināšana**

102. Programmas apsaimniekotājs sagatavo programmas gada pārskatu un līdz kārtējā gada 20. janvārim iesniedz to vadošajā iestādē saskaņošanai.

103. Programmas apsaimniekotājs līdz kārtējā gada 15. februārim iesniedz saskaņoto programmas gada pārskatu Finanšu instrumenta birojā un vadošajā iestādē un informācijai nosūta to sertifikācijas iestādei un revīzijas iestādei.

104. Programmas apsaimniekotājs sagatavo programmas noslēguma pārskata progresa sadaļu un viena mēneša laikā pēc programmas līgumā noteiktā administratīvo izdevumu attiecināmības perioda beigām iesniedz vadošajā iestādē saskaņošanai.

105. Ja programmas līgumā nav noteikts citādi, programmas apsaimniekotājs vai aģentūra sagatavo un iesniedz sertifikācijas iestādē:

105.1. līdz kārtējā gada 31. janvārim – programmas starpposma finanšu pārskatu par pārskata periodu no iepriekšējā gada 1. jūlija līdz 31. decembrim;

105.2. līdz kārtējā gada 31. jūlijam– programmas starpposma finanšu pārskatu par pārskata periodu no 1. janvāra līdz 30. jūnijam;

105.3. divu mēneša laikā pēc programmas līgumā noteiktā administratīvo izdevumu attiecināmības perioda beigām ar vadošo iestādi saskaņoto programmas noslēguma pārskatu. Programmas noslēguma pārskatā iekļauj informāciju par programmas izdevumiem, kas ir veikti, apstiprināti vai atmaksāti līdzfinansējuma saņēmējiem pēdējā pārskata periodā.

106. Programmas apsaimniekotājs vai aģentūra programmas starpposma finanšu pārskatā vai programmas noslēguma pārskatā (turpmāk – pārskats) iekļauj:

106.1. pārskata periodā veiktos programmas apsaimniekotāja aģentūras un programmas partnera administratīvos izdevumus;

106.2. līdzfinansējuma saņēmējam veiktos avansa, starpposma un noslēguma maksājumus, kā arī atbilstoši šo noteikumu 78.3. un 79.3. apakšpunktam apstiprināto projekta pārskatā iekļauto attiecināmo izdevumu summu;

107. Programmas apsaimniekotājs vai aģentūra, sagatavojot pārskatu, ņem vērā kontroļu un revīzijas rezultātus, vai citu tās rīcībā esošo informāciju par pārskatā iekļaujamo izdevumu attiecināmību, attiecīgi samazinot šo noteikumu 106. punktā minētajos pārskatos iekļautos izdevumus, tai skaitā samazina pārskatā iekļautos izdevumus par konstatētiem neatbilstoši veiktiem izdevumiem, līdzfinansējuma saņēmējiem izmaksātiem, bet neizlietotiem avansiem un citām programmā veiktām atmaksām.

108. Programmas apsaimniekotājs vai aģentūra kopā ar pārskatu sertifikācijas iestādē iesniedz apliecinājumu un šo noteikumu 106. punktā minēto administratīvo izdevumu, attiecināmo izdevumu un veikto maksājumu kopsavilkumu, kā arī citu informāciju atbilstoši sertifikācijas iestādes noteiktajai kārtībai.

109. Programmas apsaimniekotājs vai aģentūra informē sertifikācijas iestādi par personām, kuras ir tiesīgas apstiprināt programmas starpposma finanšu pārskatu un programmas noslēguma pārskatu.

110. Sertifikācijas iestāde pārbauda programmas apsaimniekotāja vai aģentūras iesniegtā pārskata finanšu datus. Ja pārbaudes procesā sertifikācijas iestāde secina, ka pārskata apstiprināšanai ir nepieciešama papildu informācija vai ir nepieciešams precizēt pārskatu, programmas apsaimniekotājs vai aģentūra nodrošina papildu informācijas iesniegšanu un precizētā pārskata iesniegšanu sertifikācijas iestādes noteiktajā termiņā, kas nav īsāks par trim darbdienām no sertifikācijas iestādes pieprasījuma saņemšanas. Sertifikācijas iestāde, saskaņojot to ar programmas apsaimniekotāju vai aģentūru vai pēc tās pieprasījuma, var veikt precizējumus pārskatā, ja tie nav saistīti ar pārskatā iekļauto izdevumu apjomu.

111. Sertifikācijas iestāde pārskata pārbaudes nodrošināšanai:

111.1. izlases veidā pārbauda programmas apsaimniekotāja vai aģentūras veikto administratīvo izdevumu pamatojošo dokumentāciju, pamatojoties uz riska novērtējumu;

111.2. pārliecinās, ka programmas apsaimniekotājs ir atmaksājis līdzfinansējuma saņēmējam, kas nav valsts budžeta iestāde vai plānošanas reģions, pārskatā iekļautos avansa maksājumus vai izdevumus, kā arī izlases veidā pārliecinās, ka maksājums ir veikts atbilstoši projekta līgumam;

111.3. izlases veidā pārliecinās, ka pārskatā ir iekļauti tie programmas partnera un līdzfinansējuma saņēmēja, kas ir valsts budžeta iestāde vai plānošanas reģions, izdevumi, kurus apstiprināja programmas apsaimniekotājs vai aģentūra;

111.4. var lemt par līdzfinansējuma saņēmēja veikto izdevumu pamatojošo dokumentu pārbaudi.

**XIV. Pievienotās vērtības nodokļa iekļaušana projekta un programmas administratīvajās attiecināmajās izmaksās** **un divpusējās sadarbības fonda programmas jomas iniciatīvu attiecināmajās izmaksās**

112. Programmas apsaimniekotājs vai aģentūra pārbauda līdzfinansējuma saņēmēja vai divpusējās sadarbības fonda programmas jomas iniciatīvas īstenotāja (ja attiecināms) statusu attiecībā uz reģistrāciju Valsts ieņēmumu dienesta pievienotās vērtības nodokļa maksātāju reģistrā, kā arī izvērtē līdzfinansējuma saņēmēja vai divpusējās sadarbības fonda programmas jomas iniciatīvās īstenotāja iesniegto pārskatu par projekta attiecināmajās izmaksās vai divpusējās sadarbības fonda programmas jomas iniciatīvas attiecināmajās izmaksās iekļaujamām pievienotās vērtības nodokļa summām (3. pielikums) un minēto pārskatu nosūta Valsts ieņēmumu dienestam projekta līgumā vai vienošanās par divpusējās sadarbības fonda programmas jomas iniciatīvām noteiktajā kārtībā. Ja projektu vai divpusējās sadarbības fonda programmas jomas iniciatīvu īsteno partnerībā, pārskatā iekļautos līdzfinansējuma saņēmēja, divpusējās sadarbības fonda programmas jomas iniciatīvas īstenotāja un tā partnera dokumentus norāda atsevišķi.

113. Ja programmas apsaimniekotājs vai aģentūra ir reģistrēta Valsts ieņēmumu dienesta pievienotās vērtības nodokļa maksātāju reģistrā, tā iesniedz Valsts ieņēmumu dienestā atzinuma sniegšanai pārskatu par pievienotās vērtības nodokļa summām, ko programmas apsaimniekotājs vai aģentūra pārskata periodā paredz iekļaut programmas administrēšanas attiecināmajās izmaksās (4. pielikums) vai divpusējās sadarbības fonda programmas jomas iniciatīvas attiecināmajās izmaksās (5.pielikums) (ja programmas apsaimniekotājs vai aģentūra ir divpusējās sadarbības fonda programmas jomas iniciatīvas īstenotājs). Minēto pārskatu par programmas administrēšanas izmaksās vai divpusējās sadarbības fonda programmas jomas iniciatīvas izmaksās iekļaujamām pievienotās vērtības nodokļa summām (4., 5. pielikums) iesniedz 20 darbdienu laikā pēc attiecīgā pievienotās vērtības nodokļa pārskata perioda beigām. Pirmais pārskata periods ir 12 mēneši, sākot no programmas līgumā vai divpusējās sadarbības fonda līgumā noteiktā izmaksu attiecināmības sākuma datuma. Katrs nākamais pārskata periods ir iepriekšējam pārskata periodam sekojošie 12 mēneši, bet, ja līdz programmas ieviešanas vai divpusējās sadarbības fonda programmas jomas iniciatīvas ieviešanas perioda beigām paliek mazāk par 12 mēnešiem, pievienotās vērtības nodokļa pārskata periods ir atlikušais programmas ieviešanas vai divpusējās sadarbības fonda programmas jomas iniciatīvas ieviešanas periods.

114. Valsts ieņēmumu dienests pārbauda atbilstoši šo noteikumu 107. un 108. punktam iesniegtos dokumentus un sagatavo atzinumu, aizpildot atbilstošo pārskata sadaļu un norādot pievienotās vērtības nodokļa summu, kuru attiecīgi līdzfinansējuma saņēmējam un tā partnerim, programmas apsaimniekotājam vai aģentūrai vai divpusējās sadarbības fonda īstenotājam un tā partnerim ir tiesības vai nav tiesību atskaitīt no valsts budžetā maksājamās nodokļa summas kā priekšnodokli Pievienotās vērtības nodokļa likuma XI nodaļā noteiktajā kārtībā.

115. Pēc šo noteikumu 114. punktā minētā Valsts ieņēmumu dienesta atzinuma saņemšanas programmas apsaimniekotājs vai aģentūra:

115.1. pievieno pārskatu par programmas administrēšanas izmaksās iekļaujamām pievienotās vērtības nodokļa summām un Valsts ieņēmumu dienesta atzinumu par minēto pārskatu nākamajam programmas starpposma finanšu pārskatam vai programmas noslēguma pārskatam;

115.2. ja atbilstoši Valsts ieņēmumu dienesta atzinumam programmas administrēšanas attiecināmajās izmaksās iekļaujamā pievienotās vērtības nodokļa summa ir pārmaksāta, – pārmaksāto summu ietur no nākamā starpposma finanšu pārskatā vai programmas noslēguma pārskatā iekļaujamiem programmas administrēšanas attiecināmajiem izdevumiem;

115.3. ja šo noteikumu 113. punktā minētajā pārskatā konstatētas neprecizitātes, tad to precizē un iesniedz Valsts ieņēmumu dienestā.

116. Ja atbilstoši Valsts ieņēmumu dienesta atzinumam programmas administrēšanas attiecināmajās izmaksās iekļaujamā pievienotās vērtības nodokļa summa ir pārmaksāta, sertifikācijas iestāde, veicot šo noteikumu 106. punktā minēto pārbaudi, pārliecinās, ka programmas apsaimniekotājs vai aģentūra ir ieturējusi šo noteikumu 115.2. apakšpunktā minēto pārmaksāto attiecināmajās izmaksās iekļaujamo pievienotās vērtības nodokļa summu.

117. Ja programmas apsaimniekotājs vai aģentūra pārskata periodā neveic ar pievienotās vērtības nodokli apliekamus darījumus vai veic darījumus, uz kuriem nav attiecināms Pievienotās vērtības nodokļa likums, tā informē par to, iesniedzot sertifikācijas iestādē starpposma finanšu pārskatu vai noslēguma pārskatu, vai Finanšu ministrijā šo noteikumu 42. punktā noteikto pārskatu (ja programmas apsaimniekotājs vai aģentūra ir divpusējās sadarbības fonda programmas jomas iniciatīvas īstenotājs).

**XV. Finanšu instrumentu uzraudzība un kontrole**

118. Vadošā iestāde, programmas apsaimniekotājs, aģentūra, revīzijas iestāde un sertifikācijas iestāde izveido efektīvu iekšējās kontroles sistēmu un nodrošina tās funkcionēšanu saskaņā ar normatīvajiem aktiem par iekšējās kontroles sistēmu.

119. Finanšu instrumentu kontrole šo noteikumu izpratnē ir:

119.1. izlases veida pārbaude projekta īstenošanas vietā;

119.2. projekta noslēguma nosacījumu (nosacījumi, kuri jāievēro pēc projekta pabeigšanas) izpildes pārbaude;

119.3. programmas apsaimniekotāja vai aģentūras pārbaude.

120. Programmas apsaimniekotājs vai aģentūra, kas ar līdzfinansējuma saņēmēju noslēgusi projekta līgumu (turpmāk – līgumslēdzējs), pamatojoties uz risku novērtējumu, veic šo noteikumu 119.1. apakšpunktā minētās pārbaudes projekta īstenošanas vietā, tai skaitā pie projekta partnera. Pārbaužu rezultātus, kas tiek apkopoti atbilstoši sertifikācijas iestādes noteiktai formai, pievieno programmas starpposma finanšu pārskatam vai programmas noslēguma pārskatam un vienlaikus elektroniski nosūta arī revīzijas iestādei uz oficiālo elektroniskā pasta adresi.

121. Lai nodrošinātu šo noteikumu 119.2. apakšpunktā minēto pārbaudi, līgumslēdzējam, pamatojoties uz risku novērtējumu, ir tiesības veikt izlases veida pārbaudi projekta īstenošanas vietā, tai skaitā pie projekta partnera vai pieprasīt informāciju, kas apliecina projekta noslēguma nosacījumu un to saistību izpildi, kuras jāievēro pēc projekta pabeigšanas. Šo noteikumu 119.2. apakšpunktā minēto pārbaudi līgumslēdzējs veic:

121.1. pirms projekta noslēguma pārskata apstiprināšanas, ja pēc projektā paredzēto aktivitāšu īstenošanas ir izpildīti konkrēti projekta noslēguma nosacījumi;

121.2. reizi gadā pēc projekta noslēguma pārskata apstiprināšanas vai, gadījumā, ja normatīvajā aktā par programmas ieviešanu vai projektā līgumā paredzēta cita kārtība, saskaņā ar tajā noteikto.

122. Līdz kārtējā gada 1. februārim līgumslēdzējs iesniedz sertifikācijas iestādē, vadošajā iestādē un revīzijas iestādē informāciju par šo noteikumu 119.2. apakšpunktā minēto pārbaužu rezultātiem, kas veiktas iepriekšējā gadā.

123. Šo noteikumu 119. punktā minēto pārbaužu, kā arī Eiropas Brīvās tirdzniecības asociācijas auditoru padomes, donorvalstu iestāžu, Norvēģijas Valsts kontroles, Finanšu instrumenta biroja, revīzijas iestādes un Latvijas Valsts kontroles veikto auditu, pārbaužu un izvērtējumu laikā vadošā iestāde, programmas apsaimniekotājs, aģentūra, sertifikācijas iestāde un līdzfinansējuma saņēmējs un projekta partneris nekavējoties:

123.1. uzrāda auditoriem, pārbaudes vai izvērtējuma veicējam ar programmu, projektu un finanšu instrumentu vadību saistītos dokumentus (arī elektroniskā formā);

123.2. nodrošina pieeju visai ar programmu vai projektu saistītajai finanšu dokumentācijai, telpām un citām materiālajām vērtībām, kas attiecas uz veicamo auditu, pārbaudi vai izvērtējumu;

123.3. sagatavo nepieciešamo dokumentu izrakstus un kopijas;

123.4. sniedz auditoriem, pārbaudes vai izvērtējuma veicējam informāciju par programmu un projektu izstrādi, īstenošanu un uzraudzību.

124. Pamatojoties uz donorvalstu lēmumu, vadošajai iestādei ir tiesības apturēt vai atjaunot maksājumus programmā. Vadošā iestāde nekavējoties informē attiecīgo programmas apsaimniekotāju, aģentūru, revīzijas iestādi un sertifikācijas iestādi par maksājumu apturēšanu vai atjaunošanu. Vadošā iestāde, programmas apsaimniekotājs un aģentūra veic visus atbilstošos un nepieciešamos pasākumus, lai novērstu trūkumus vai finanšu instrumentu līdzfinansējuma zaudējumus.

125. Ja donorvalstis vienpusēji atkāpjas no programmas līguma vai donorvalstis un vadošā iestāde savstarpēji vienojas par programmas līguma laušanu, vadošā iestāde nekavējoties informē attiecīgo programmas apsaimniekotāju, aģentūru, revīzijas iestādi un sertifikācijas iestādi par programmas līguma laušanu un nodrošina finanšu instrumentu līdzfinansējuma apturēšanu programmai.

**XVI. Neatbilstības izvērtēšana un ziņošana par konstatēto neatbilstību**

126. Finanšu instrumentu vadībā iesaistītās institūcijas atbilstoši kompetencei nodrošina, lai izdevumi, kas radušies programmā, projektos un iniciatīvās, kas saņem atbalstu attiecīgajā programmā un divpusējās sadarbības fondā, atbilstu nosacījumiem, kas izriet no saprašanās memorandiem un tajos noteiktā tiesiskā regulējuma, kā arī specifiskajiem noteikumiem, kas noteikti attiecīgās programmas līgumā, tehniskās palīdzības līgumā, kā arī divpusējās sadarbības fonda līgumā (ja attiecināms).

127. Attiecībā uz divpusējās sadarbības fonda programmas jomas iniciatīvās konstatētajām neatbilstībām *mutatis mutandis* attiecināma šajā, šo noteikumu XVII, kā arī XVIII sadaļā noteiktā kārtība.

128. Vadošā iestāde, programmas apsaimniekotājs, aģentūra, sertifikācijas iestāde vai revīzijas iestāde izvērtē katru tās konstatēto iespējamo neatbilstību.

129. Ja vadošā iestāde, sertifikācijas iestāde vai revīzijas iestāde ir konstatējusi iespējamu neatbilstību programmas administratīvajos izdevumos vai tehniskās palīdzības izdevumos, tā 10 darbdienu laikā vai ar revīzijas ziņojumu informē programmas apsaimniekotāju vai tehniskās palīdzības līdzfinansējuma saņēmēju par iespējamu neatbilstību un sniedz ieteikumu finanšu korekcijas piemērošanai.

130. Programmas apsaimniekotājs vai tehniskās palīdzības līdzfinansējuma saņēmējs, ņemot vērā tā rīcībā esošo informāciju, kā arī vadošās iestādes, sertifikācijas iestādes vai revīzijas iestādes sniegto informāciju, izvērtē iespējamo neatbilstību, pieņem lēmumu par neatbilstības konstatēšanu un atbilstoši precizē programmas vai tehniskās palīdzības finanšu pārskatu vai noslēguma pārskatu, ja šie izdevumi nebija ieturēti jau iepriekš.

131. Ja programmas apsaimniekotājs vai tehniskās palīdzības līdzfinansējuma saņēmējs pieņem lēmumu par tādas neatbilstības konstatēšanu, kas saistīta ar programmas vadības un kontroles sistēmu vai kas ir sistēmiska, programmas apsaimniekotājs vai tehniskās palīdzības līdzfinansējuma saņēmējs samazina kopējo attiecināmo programmas administratīvo vai tehniskās palīdzības izmaksu summu par konstatētās neatbilstības summu. Programmas apsaimniekotājs un tehniskās palīdzības līdzfinansējuma saņēmējs nodrošina šā samazinājuma dēļ atbrīvotā finansējuma uzskaiti.

132. Ja vadošā iestāde, programmas apsaimniekotājs (ja tas nav līgumslēdzējs), sertifikācijas iestāde vai revīzijas iestāde konstatē iespējamu neatbilstību projektā, tā 10 darbdienu laikā pēc iespējamās neatbilstības konstatēšanas vai ar revīzijas ziņojumu, izmantojot savu oficiālo elektroniskā pasta adresi, informē līgumslēdzēju.

133. Sniedzot šo noteikumu 132. punktā minēto informāciju, institūcija, kura konstatējusi iespējamu neatbilstību, norāda (attiecināms, ja tās rīcībā ir atbilstoša informācija):

133.1. līdzfinansējuma saņēmēju, kura īstenotajā projektā konstatēta iespējamā neatbilstība;

133.2. tā projekta numuru un nosaukumu, kurā konstatēta iespējamā neatbilstība;

133.3. iespējamās neatbilstības rezultātā radušos neatbilstoši veikto izdevumu summu (tai skaitā dalījumā pa izmaksu pozīcijām);

133.4. iespējamās neatbilstības būtību;

133.5. iespējamās neatbilstības atklāšanas veidu.

134. Līgumslēdzējs, ņemot vērā tā rīcībā esošo informāciju, kā arī vadošās iestādes, programmas apsaimniekotāja (ja tas nav līgumslēdzējs), sertifikācijas iestādes vai revīzijas iestādes sniegto informāciju par projektā konstatēto iespējamo neatbilstību, izvērtē iespējamo neatbilstību, tās smagumu, veidu un radīto zaudējumu apmēru un pieņem lēmumu par neatbilstības konstatēšanu.

135. Ja līgumslēdzējs konstatē, ka neatbilstoši veikto izdevumu summu nav iespējams konkrēti noteikt vai būtu nesamērīgi samazināt projekta attiecināmās izmaksas par visu izdevumu summu, kas neatbilst normatīvo aktu un projekta līguma nosacījumiem, līgumslēdzējs saskaņā ar vadošās iestādes izstrādātajām vadlīnijām par finanšu korekciju piemērošanu piemēro proporcionālo finanšu korekciju.

136. Līgumslēdzējs par neatbilstoši veikto izdevumu summu samazina kopējo projekta attiecināmo izmaksu summu, kā arī nodrošina šā samazinājuma dēļ atbrīvotā finansējuma uzskaiti.

137. Ja revīzijas iestāde ierosina piemērot finanšu korekcijas (tai skaitā, ja ieteikums revīzijas ziņojuma trūkumu novēršanas plānā norādīts kā nesaskaņots):

137.1. programmas apsaimniekotājs vai aģentūra starpposma finanšu pārskatā vai programmas noslēguma pārskatā neiekļauj izdevumus, tai skaitā ietur iepriekšējos starpposma finanšu pārskatos iekļautos izdevumus, kurus revīzijas iestāde ir atzinusi par neatbilstošiem;

137.2. tehniskās palīdzības līdzfinansējuma saņēmējs starpposma finanšu pārskatā vai noslēguma pārskatā neiekļauj izdevumus, tai skaitā ietur iepriekšējos starpposma finanšu pārskatos iekļautos izdevumus, kurus revīzijas iestāde ir atzinusi par neatbilstošiem.

138. Programmas apsaimniekotājs, aģentūra vai tehniskās palīdzības līdzfinansējuma saņēmējs atbilstoši šo noteikumu 137. punktam ieturētos izdevumus iekļauj programmas vai tehniskās palīdzības starpposma finanšu pārskatā vai noslēguma pārskatā tikai tad, ja revīzijas iestāde šos izdevumus vēlāk ir atzinusi par atbilstošiem.

139. Sertifikācijas iestāde, izskatot programmas vai tehniskās palīdzības starpposma finanšu pārskatu vai noslēguma pārskatu, pārliecinās par šo noteikumu 137. un 138. punktā minēto nosacījumu ievērošanu.

140. Līgumslēdzējs nekavējoties iesniedz vadošajā iestādē un programmas apsaimniekotājam, ja tas nav līgumslēdzējs, tūlītēju ziņojumu par iespējamu vai konstatētu neatbilstību projektā, ja:

140.1. konstatētie fakti norāda uz darbību vai bezdarbību, kas rada aizdomas par noziedzīga nodarījuma izdarīšanu projekta īstenošanā;

140.2. konstatētie fakti norāda uz būtisku efektivitātes, lietderības vai saimnieciskuma principa pārkāpumu projekta īstenošanā, kas var ietekmēt finanšu instrumentu līdzfinansējuma izlietojumu;

140.3. konstatētā neatbilstība rada tiešus draudus veiksmīgai projekta īstenošanai, ņemot vērā neatbilstības proporciju no kopējām projekta attiecināmajām izmaksām, tās būtiskumu vai citus iemeslus.

141. Līgumslēdzējs šo noteikumu 143. punktā minētajos termiņos iesniedz vadošajā iestādē un programmas apsaimniekotājam, ja tas nav līgumslēdzējs:

141.1. ceturkšņa ziņojumu par katru iespējamo un konstatēto neatbilstību projektā, ko kārtējā ceturksnī konstatējusi finanšu instrumentu vadībā iesaistītā institūcija;

141.2. progresa ziņojumus par šo noteikumu 132. punktā un 141.1. apakšpunktā punktā minēto iepriekš konstatēto neatbilstību novēršanas pasākumiem.

142. Programmas apsaimniekotājs šo noteikumu 143. punktā minētajos termiņos iesniedz Finanšu ministrijas izveidotajā vienotajā neatbilstību reģistrā (turpmāk – vienotais neatbilstību reģistrs) informāciju par kārtējā ceturksnī programmā un projektos iespējamām un konstatētajām neatbilstībām.

143. Līgumslēdzējs šo noteikumu 141. punktā minētos ziņojumus un pārskatus iesniedz šādos termiņos:

43.1. par kārtējā gada I ceturksni – līdz kārtējā gada 15. aprīlim;

143.2. par kārtējā gada II ceturksni – līdz kārtējā gada 15. jūlijam;

143.3. par kārtējā gada III ceturksni – līdz kārtējā gada 15. oktobrim;

143.4. par kārtējā gada IV ceturksni – līdz nākamā gada 15. janvārim.

144. Šo noteikumu 143. punktā minēto informāciju vadošā iestāde apkopo šādos termiņos:

144.1. par kārtējā gada I ceturksni – līdz kārtējā gada 1. maijam;

144.2. par kārtējā gada II ceturksni – līdz kārtējā gada 1. augustam;

144.3. par kārtējā gada III ceturksni – līdz kārtējā gada 1. novembrim;

144.4. par kārtējā gada IV ceturksni – līdz nākamā gada 1. februārim.

145. Ja vadošā iestāde šo noteikumu 143. punktā minētajā attiecīgajā termiņā nesaņem informāciju (par laikposmu līdz ceturkšņa beigām) no līgumslēdzēja par konstatētajām neatbilstībām vai par iepriekš konstatēto neatbilstību novēršanai veiktajiem pasākumiem, uzskatāms, ka šajā ceturksnī līgumslēdzējs neatbilstības nav konstatējis vai nav veikti pasākumi iepriekš konstatēto neatbilstību novēršanai.

146. Programmas apsaimniekotājs saskaņā ar vadošās iestādes noteikto kārtību nodrošina informācijas uzskaiti par katru iespējamo un konstatēto neatbilstību programmā un projektos un veiktajiem pasākumiem konstatētās neatbilstības novēršanai vienotajā neatbilstību reģistrā.

147. Lai pārliecinātos par šo noteikumu 146. punktā minētās informācijas uzskaites ticamību un šo noteiktumu 130. un 134. punktā minēto lēmumu izpildi, vadošā iestāde pēc nepieciešamības veic šo noteikumu 119.3. apakšpunktā minētās pārbaudes.

148. Vadošā iestāde 10 darbdienu laikā pēc informācijas par konstatētajām neatbilstībām un par veiktajiem pasākumiem iepriekš konstatēto neatbilstību novēršanai sniegšanas donorvalstīm nosūtīto dokumentu kopijas elektroniski nosūta līgumslēdzējam, programmas apsaimniekotājam (ja tas nav līgumslēdzējs), revīzijas iestādei un sertifikācijas iestādei.

**XVII. Neatbilstoši veikto izdevumu atgūšana**

149. Ja līdzfinansējuma saņēmējs, kura īstenotajā projektā ir konstatēta neatbilstība, kuras dēļ radušies neatbilstoši veikti izdevumi, ir valsts budžeta iestāde vai plānošanas reģions, līgumslēdzējs pēc neatbilstības konstatēšanas:

149.1. ja iespējams, ietur neatbilstoši veiktos izdevumus no projekta pārskata;

149.2. ja neatbilstoši veiktos izdevumus nav iespējams ieturēt saskaņā ar šo noteikumu 149.1. apakšpunktu un vienam projektam vienas neatbilstības dēļ neatbilstoši veikto izdevumu summa nepārsniedz 250 *euro*, neatbilstoši veiktos izdevumus noraksta izdevumos;

149.3. ja neatbilstoši veiktos izdevumus nav iespējams ieturēt saskaņā ar šo noteikumu 149.1. apakšpunktu vai piemērot šo noteikumu 149.2. apakšpunktā paredzēto kārtību pieņem lēmumu par neatbilstoši veiktajiem izdevumiem projektā, kopiju nosūta vadošajai iestādei. Sertifikācijas iestādei lēmumu par neatbilstoši veikto izdevumu atgūšanu (kopiju) iesniedz, ja lēmumu pieņem pēc programmas noslēguma pārskata nosūtīšanas Finanšu instrumenta birojam, un attiecīgie neatbilstoši veiktie izdevumi nebija ieturēti no programmas starpposma finanšu pārskata vai programmas noslēguma pārskata.

150. Ja līdzfinansējuma saņēmējs, kura īstenotajā projektā ir konstatēta neatbilstība, kuras dēļ radušies neatbilstoši veikti izdevumi, ir pašvaldība, no valsts budžeta daļēji finansēta atvasināta publiska persona (izņemot plānošanas reģionu), budžeta nefinansēta iestāde, valsts kapitālsabiedrība, kura projektu īsteno tai deleģēto valsts pārvaldes uzdevumu ietvaros, līgumslēdzējs:

150.1. ja iespējams ietur neatbilstoši veiktos izdevumus no projekta pārskata;

150.2. ja neatbilstoši veiktos izdevumus nav iespējams ieturēt saskaņā ar šo noteikumu 150.1. apakšpunktu un vienam projektam vienas neatbilstības dēļ neatbilstoši veikto izdevumu summa nepārsniedz 250 *euro*, neatbilstoši veiktos izdevumus noraksta izdevumos;

150.3. ja neatbilstoši veiktos izdevumus nav iespējams ieturēt saskaņā ar šo noteikumu 150.1. apakšpunktu vai piemērot šo noteikumu 150.2. apakšpunktā paredzēto kārtību, pieņem lēmumu par neatbilstoši veikto izdevumu atgūšanu, kopiju nosūta vadošajai iestādei. Sertifikācijas iestādei lēmumu par neatbilstoši veikto izdevumu atgūšanu (kopiju) iesniedz, ja lēmumu pieņem pēc programmas noslēguma pārskata nosūtīšanas Finanšu instrumenta birojam, un attiecīgie neatbilstoši veiktie izdevumi nebija ieturēti no programmas starpposma finanšu pārskata vai programmas noslēguma pārskata.

151. Līgumslēdzējs triju darbdienu laikā pēc šo noteikumu 149.1., 150.1. un 158.1. apakšpunktā minētās neatbilstoši veikto izdevumu faktiskās ieturēšanas informē par to attiecīgo līdzfinansējuma saņēmēju.

152. Ja līgumslēdzējs ir pieņēmis šo noteikumu 150.3. apakšpunktā minēto lēmumu, līdzfinansējuma saņēmējs neatbilstoši veiktos izdevumus atmaksā triju mēnešu laikā no minētā lēmuma spēkā stāšanās dienas vai atbilstoši šo noteikumu 156. punktā minētajam atmaksas grafikam.

153. Ja pieņemts lēmums par neatbilstoši veikto izdevumu ieturēšanu saskaņā ar šo noteikumu 149.1. vai 150.1. apakšpunktu un par attiecīgajiem izdevumiem ir iesniegti pārskati Finanšu instrumenta birojā, līgumslēdzējs informē sertifikācijas iestādi. Par neatbilstoši veikto izdevumu atgūšanas dienu uzskata dienu, kad līgumslēdzējs veicis maksājumu par apstiprināto projekta pārskatu, no kura ietur neatbilstoši veiktos izdevumus, vai, ja maksājuma veikšana nav attiecināma, dienu, kad līgumslēdzējs ir apstiprinājis projekta pārskatu, no kura ietur neatbilstoši veiktos izdevumus.

154. Ja līgumslēdzējs pieņem lēmumu par neatbilstoši veikto izdevumu atgūšanu saskaņā ar šo noteikumu 150.3. apakšpunktu, tas par minēto lēmumu informē sertifikācijas iestādi un par neatbilstoši veikto izdevumu atgūšanas dienu uzskata dienu, kad naudas līdzekļi par neatbilstoši veiktajiem izdevumiem ir ieskaitīti pilnā apmērā šo noteikumu 167. punktā minētajā kontā.

155. Finanšu ministrija reizi pusgadā, attiecīgi līdz 1. martam un 1. septembrim, informē Ministru kabinetu par visiem šo noteikumu 149. un 150. punktā minētajiem gadījumiem. Ministru kabinets lemj:

155.1. par izdevumu segšanu no valsts budžeta līdzekļiem, ja līgumslēdzējs ir pieņēmis šo noteikumu 149.3. apakšpunktā minēto lēmumu;

155.2. par izdevumu segšanu no valsts budžeta līdzekļiem vai neatbilstoši veikto izdevumu atgūšanu, ja līgumslēdzējs ir pieņēmis šo noteikumu 150.3. apakšpunktā minēto lēmumu, bet neatbilstoši veiktie izdevumi nav atmaksāti lēmumā par neatbilstoši veikto izdevumu atgūšanu noteiktajā termiņā vai saskaņā ar atmaksas grafiku.

156. Līdzfinansējuma saņēmējs ne vēlāk kā 10 darbdienas pirms šo noteikumu 150.3. apakšpunktā minētajā lēmumā noteiktā termiņa beigām informē līgumslēdzēju par nespēju lēmumā noteiktajā termiņā atmaksāt neatbilstoši veiktos izdevumus un 10 darbdienu laikā vienojas par neatbilstoši veikto izdevumu atmaksas grafiku.

157. Ja līgumslēdzējs ir pieņēmis šo noteikumu 149.3. apakšpunktā minēto lēmumu, par neatbilstoši veikto izdevumu atgūšanas dienu uzskata attiecīgā lēmuma pieņemšanas dienu. Ja līgumslēdzējs ir pieņēmis šo noteikumu 150.3. apakšpunktā minēto lēmumu un neatbilstoši veiktie izdevumi nav atmaksāti lēmumā par neatbilstoši veikto izdevumu atgūšanu noteiktajā termiņā vai saskaņā ar atmaksas grafiku, par neatbilstoši veikto izdevumu atgūšanas dienu uzskata dienu, kad Ministru kabinetā izskata šo noteikumu 155.2. apakšpunktā minēto informāciju vai kad līdzfinansējuma saņēmējs ir izpildījis Ministru kabineta lēmumu. Par Ministru kabineta lēmumu vadošā iestāde piecu darbdienu laikā pēc attiecīgās Ministru kabineta sēdes elektroniski informē sertifikācijas iestādi un līgumslēdzēju.

158. Ja līdzfinansējuma saņēmējs, kura īstenotajā projektā ir konstatēta neatbilstība, kuras dēļ radušies neatbilstoši veikti izdevumi, ir privāto tiesību juridiska persona, līgumslēdzējs pēc neatbilstības konstatēšanas:

158.1. ja iespējams, ietur neatbilstoši veiktos izdevumus no projekta pārskata;

158.2. ja neatbilstoši veiktos izdevumus nav iespējams ieturēt saskaņā ar šo noteikumu 158.1. apakšpunktu un vienam projektam vienas neatbilstības dēļ neatbilstoši veikto izdevumu summa nepārsniedz 250 *euro*, neatbilstoši veiktos izdevumus noraksta izdevumos;

158.3. ja neatbilstoši veiktos izdevumus nav iespējams ieturēt saskaņā ar šo noteikumu 158.1. apakšpunktu vai piemērot šo noteikumu 158.2. apakšpunktā paredzēto kārtību, pieņem lēmumu par neatbilstoši veikto izdevumu atgūšanu. Tā kopiju nosūta sertifikācijas iestādei, ja lēmumu pieņem pēc programmas noslēguma pārskata nosūtīšanas Finanšu instrumenta birojam, un attiecīgie neatbilstoši veiktie izdevumi nebija ieturēti no programmas starpposma finanšu pārskata vai programmas noslēguma pārskata.

159. Ja līgumslēdzējs ir pieņēmis šo noteikumu 158.3. apakšpunktā minēto lēmumu, līdzfinansējuma saņēmējs neatbilstoši veiktos izdevumus atmaksā triju mēnešu laikā no minētā lēmuma spēkā stāšanās dienas vai saskaņā ar šo noteikumu 158. punktā minēto grafiku.

160. Ja līgumslēdzējs ir pieņēmis lēmumu par ieturēšanu saskaņā ar šo noteikumu 158.1. apakšpunktu, par neatbilstoši veikto izdevumu atgūšanas dienu uzskata dienu, kad līgumslēdzējs veicis maksājumu vai, ja maksājumu neveic, apstiprinājis projekta pārskatu, no kura ietur neatbilstoši veiktos izdevumus. Ja līgumslēdzējs pieņem lēmumu par neatbilstoši veikto izdevumu atgūšanu saskaņā ar šo noteikumu 158.3. apakšpunktu, par neatbilstoši veikto izdevumu atgūšanas dienu uzskata dienu, kad neatbilstoši veiktie izdevumi ir ieskaitīti pilnā apmērā šo noteikumu 167. punktā minētajā kontā.

161. Ja līgumslēdzējs šo noteikumu 149.2., 150.2. un 158.2. apakšpunktā minētos neatbilstoši veiktos izdevumus noraksta izdevumos, tas sagatavo grāmatvedības izziņu, kurā norāda finanšu instrumenta, programmas un projekta nosaukumu, projekta numuru, kopējo neatbilstoši veikto izdevumu summu un tās sadalījumu pa finansējuma avotiem, kā arī datumu, kad neatbilstoši veiktie izdevumi norakstīti izdevumos. Minēto datumu uzskata par neatbilstoši veikto izdevumu atgūšanas datumu.

162. Līgumslēdzējs šo noteikumu 161. punktā minētās grāmatvedības izziņas kopiju triju darbdienu laikā pēc neatbilstoši veikto izdevumu norakstīšanas izdevumos nosūta attiecīgajam līdzfinansējuma saņēmējam, kā arī nodrošina informācijas uzskaiti par izdevumu norakstīšanu izdevumos (elektroniskā veidā).

163. Līdzfinansējuma saņēmējs ne vēlāk kā 10 darbdienas pirms šo noteikumu 158.3. apakšpunktā minētajā lēmumā noteiktā termiņa beigām informē līgumslēdzēju par nespēju lēmumā noteiktajā termiņā atmaksāt neatbilstoši veiktos izdevumus un 10 darbdienu laikā vienojas par neatbilstoši veikto izdevumu atmaksāšanas grafiku.

164. Ja līdzfinansējuma saņēmējs šo noteikumu 158.3. apakšpunktā minētajā lēmumā noteiktajā termiņā vai atbilstoši šo noteikumu 163. punktam saskaņotajā neatbilstoši veikto izdevumu atmaksas grafikā neatmaksā neatbilstoši veiktos izdevumus, tas par katru nokavēto dienu maksā nokavējuma naudu – 6 % gadā no neatmaksātās summas.

165. Nokavējuma naudu nepiemēro par laikposmu, kad tiek saskaņots neatbilstoši veikto izdevumu atmaksas grafiks atbilstoši šo noteikumu 163. punktam. Pēc grafika saskaņošanas nokavējuma nauda netiek piemērota, ja līdzfinansējuma saņēmējs veic maksājumus grafikā noteiktajā laikā.

166. Informāciju saistībā ar lēmumiem par neatbilstoši veikto izdevumu atgūšanu, kuri pieņemti atbilstoši šo noteikumu 149., 150. un 158. punktam, kā arī informāciju par šo noteikumu 159. punktā minēto izdevumu faktisko ieturēšanu, šo noteikumu 161. punktā minētās grāmatvedības izziņas un informāciju par šo noteikumu 154. punktā minēto neatbilstoši veikto izdevumu atmaksu līgumslēdzējs iesniedz sertifikācijas iestādē kopā ar programmas starpposma finanšu pārskatu vai programmas noslēguma pārskatu atbilstoši sertifikācijas iestādes noteiktajai kārtībai.

**XVIII. Neatbilstoši veikto izdevumu atmaksa un uzskaite**

167. Līdzfinansējuma saņēmējs neatbilstoši veiktos izdevumus un nokavējuma naudu atmaksā līgumslēdzēja norādītajā kontā Valsts kasē.

56

168. Līgumslēdzējs uzrauga, lai līdzfinansējuma saņēmējs atmaksātu neatbilstoši veiktos izdevumus un nokavējuma naudu šo noteikumu [167. punktā](https://likumi.lv/doc.php?id=254715#p55) minētajā kontā.

57

169. Līgumslēdzējs pēc neatbilstoši veikto izdevumu atgūšanas, ja neatbilstība tika konstatēta un atgūšana veikta pēc programmas noslēguma pārskata iesniegšanas Finanšu instrumenta birojā, nodrošina atgūtā finanšu instrumenta līdzfinansējuma atmaksu Finanšu instrumenta birojam. Ja neatbilstoši veiktie izdevumi netika iekļauti vai tika ieturēti no starpposma finanšu pārskata vai programmas noslēguma pārskata, līgumslēdzējs šo noteikumu [167. punktā](https://likumi.lv/doc.php?id=254715#p55) minētajā kontā atgūtos neatbilstoši veiktos izdevumus un nokavējuma naudu pārskaita valsts budžeta ieņēmumos.

58

170. Līgumslēdzējs atbilstoši grāmatvedību regulējošajiem normatīvajiem aktiem veic ieturēto no projekta pārskata vai atgūstamo un atgūto neatbilstoši veikto izdevumu grāmatvedības uzskaiti.

59

171. Ja donorvalstis piemēro finanšu korekciju, programmas apsaimniekotājs ietur neatbilstoši veiktos izdevumus no programmas finanšu starpposma vai noslēguma pārskata. Ja neatbilstoši veiktos izdevumus nevar ieturēt no programmas finanšu starpposma vai noslēguma pārskata un tie ir atmaksājami donorvalstīm no valsts budžeta, ministrija, kurā izveidots attiecīgais programmas apsaimniekotājs, nekavējoties informē Ministru kabinetu. Ministru kabinets lemj par valsts budžeta līdzekļu novirzīšanu neatbilstoši veikto izdevumu atmaksāšanai.

**XIX. Noslēguma jautājums**

172. Iepirkumu uzraudzības birojs nodrošina pirmspārbaužu veikšanas metodikas izstrādi un saskaņošanu ar vadošo iestādi, šo noteikumu 2.1., 2.2., 2.3, 2.4. un 2.5. apakšpunktā minētajiem programmas apsaimniekotājiem līdz 2018. gada 31. decembrim.

Ministru prezidents M.Kučinskis

Finanšu ministres vietā – aizsardzības ministrs R.Bergmanis